
Вань Петыр.
	Кор пемыдыс сёйис медбöр югöр рöчьясдö, пуксис медводдза воан август рыт. Кöнсюрö на бакöстылiсны лудысь воöм гортаныс сёрмöм мöсъяс, гежöд горзöм гöлöсъяс, дугдiсны медбöр кутшöмкö клёнскöм шыяс, а сэсся чусыда биа öшиньяс гирлянда ногöн тöдчöдiсны олан керкаясдö. Кузьмöса нюжалöм грезд аснога, но спöкöя лолалiс мудзöмъяс бöрын. Юсянь ыркыд кодь пöльтысь воздух надзöникöн пондiс сукмыны чöскыд нянь да йöв дукъясöн. «Вот и благодать! Господи!» - синъяссö куньöмöн Вань Петыр нюжöдчис керка пельöсö мышнас пыксьöмöн. Дöвöль, нюмыд чужöма, сьöд юрсиа зон здук мысти бара радпырысь водзö броткис, броткис…
	Дзуркнитiс пыран öдзöс и кильчö вылö быйкнитöмöн петiс кöмтöм детинка.
«Петьö, тэ нö кытчö вошин? – дöзмöмпырысь шыöдчис ичöт Илля. – А кор сэсся вуграсьны мöдам? Пемдi нин дзикöдз!»
Ыджыд вокыс чеччис кок йылö: «Талун нин нинöмыс оз ло, аски асывсö чери кыйны ветлам. Давай, эн майшась!»
Петыр матыстчис вокыс дорö да ас бердö жмитлöмöн малыштiс Илляöс юрöдыс: «Эх, тэ, пож-ныр! Талун мамыдлы да чойыдлы куртны отсасьöм пыдди джын лун купайтчин, а, гашкö на, и нидзув эн кодйы?»
Детинка юрсö кыпöдöмöн пыр вочаалiс: «Джын банка мыдта öнтай нидзувсö кодйи пывсян дорысь!»
«Но, бур, бур! Мöдiм, пырам ужнайтны», - нюмыштiс ыджыд вокыс да öтлаын пырисны гортаныс.
Семья кутысь, Сил Вань, чöв пукалiс пызан юр сайын да думö усьöмöн веськыда видзöдiс ен пельöсö. А Як Парась, гöтырыс, кöть и орччöн вöлiс сыкöд, терпливöя виччысис. Сöмын челядьныс горша панясисны руалысь яя шыд, ырскöмöн да чапъякылöмöн. Буракö, Петыр казялiс мыйкö нелючки да шыöдчис: «Батьö, мыйкö, тай шог али мыйкö лоис?»
«Мый, мый! – дузöба вочавидзис батьыс. – Асы, Микöл дядьыд чушкö тэ вылö, мый быттьö тэ воддза войö, кор гуляйтiн ёртъясыдкöд, юасьтöг босьтлöмыд сылысь пыжсö да жугöдöмыд «Стрела» моторсö. Ладнö, воин армияысь, гуляйтышты, но татшöм тор кыдзнö тэ вермин вöчны? Кызь арöса нин мужичöй!»
«Батьö, энлы, энлы! Öтикö, ме эг сибöдчыв ни пыжö, ни моторö, а мöдкö – сылöн жö Лёнь племяшыс мотора пыжöн и катайтчис, - висьталiс пи да нянь тор киас шамралöмöн содтiс. – Ме кö татшöм тор вöчи, ме эг суссьы, ылöдчыны ме ог куж».
«Ладнö, верита, - öлыштiс киöн бать. – Сёйö, сёйö, мый видзöданыд! Нолы, Парасьö, гашкö, курыд войт выйим?»
Кöзяйка чеччис табурет вылысь, павкнитiс юр чышъянсö пельпомö да воськовтiс пытшкöс жырйö. 
«А ме, батьö, сiдзжö кöсъя служитны пограничникöн кыдз Петыр вокö», - гораа юöртiс Илля паньсö киöн вывлань кыпöдöмöн.
«Но, но! Эсiйö босьтлö, кутшöм салдат! – нюмыштiс кöзяин. – Тэ, бур детяö, медводз грамöтаö велöдчы, а то нёль класс помалiн нёль «тройкаöн», татшöмöс сöмын стройбатö босьтöны. Майбырö, вокыд бура велöдчис да дас класс помалiс «тройкатöг».
Сы костi Як Парась нагруник пыр кутöмöн вайис «чекушка» сулеяын колана юантор да пуктiс верöс водзö: «Вот, мужикъяс, сэсся абу. Тайö тырмас мудзнытö веськöдны».
Сил Вань, кöть эськö и кашнитiс, но нинöм эз шу воча.
Кытчöдз гортсаяс пукалiны пызан сайын век кламгис радио пыр медбур музыка, кодöс кöзяин эз лыддьы зэв лöсьыдöн да ассяньыс нюжöдiс кирган гöлöсöн уна во сайын чужлöм сьыланкыв:
«Асывводз чечча
Сэсся кытчö муна, некодi оз тöд.
Сöмын меным любö,
Кутшöм тэнад мича
Кöр кодь статя мыгöр
Да шöлк юрси сьöд.

Сьылтас:
	Да, радейта ме тэнö!
	Кöть и ог лысьт шуны.
А пытшкöс завидь венö,
Быттьö кöсйö нуны.
Да, радейта ме тэнö!
Морöс пытшкын пыкö.
А тэ век он кыв менö –
Кор нö йитчам кыкöн?»

Петыр поньдöдiс радио гор да горöдiс батьыс бöрся сьывны.
Мама-ныла серöктiсны, а Илля звиркнитiс паччöр вылö ворсöдчыны канькöд. А кор батя-пиа помалiсны ас сьылöм, босьтчисны водзö сьывны мама-ныла да сэтшöм пöлöс частушкаясдö, мый весиг детинка гораа гирзьыны кутiс.

«… Миян коми деревняын
       Оз нин баксы ньöти мöс.
       Бригадирным карта сайын
       Гора буалö кыдз öш!

      Петшöр, петшöр кималасын
      Емöдö да чöсöдö.
      Некод оз тöд кымын часын
      Дедыс бабсö дзöрöдö!

       Ваыс пуö самöварын
       Тшайтö юны быдöн рад.
       Татшöм пöжас абу карын
       Воис праздничайтан кад!»

Другысь кылiс öдзöсö тотшкöдчöм. Парась да Валя нылыс дугдiсны сьывны, а Вань горöдiс: «Пырöй, кодi сэн!»
Воссьöм öдзöс сайысь мыччысис пони тушаа пöрысь нывбабалöн мыгöр. Кузь юбкаа, уна рöма юр чышъяна, резина тшайкöма Öгрöй баб дурк вöрсаöн сибöдiс ачсö жыр пытшкö.
Кöзяйка чеччис табурет вылысь да отсалiс локны пызанöдз. «Бур рыт, Агрофена Егоровна! – видзаасис Сил Вань. – Вай, пуксьы ужнайтны. Ми, асы, пöткöдiм кынöм да сьылам».
«Пасибö, а кылi сьылöмсö да сыысь и кежи тiян дорö, - тöдчöдiс пöрысь морт. – А кутшöм нö праздник тiян талун?»
«А мыйкö, праздниктöг оз öмöй позь гажöдчыны? – гораа вочалiс Вань. – Талун помалiм турун карöм, медбöр «зоридз сывъялiм». Скöтлы небось  тырмас тöвйыны».
«Бур, бур, Ваньö! Тöда öд, тэ зiль морт да и, асы, Петыр пиыд армияысь воис, а сiдзкö öнi и мусö позяс бергöдны», - нюмпыр шуис Öгрöй баб.
«Позяс эськö, да вот ог на тöдö, мый ачыс водзвылö думайтö, - индiс кöзяин кияссö паськöдöмöн. – Гашкö, и карö шутёвтас, а, гашкö, и туглимö?»
«Батьö, зо дугöдчы. Мый-а тайö менö пондiн «мыськыны»? – пырис нюмпыра сёрниö Петыр. – Нинöм на ог тöд, сöмын, дерт, выйим дум велöдчыны водзö, öд некутшöм специальность менам абу».
А семья кутысь сэсся юрсö копыртöмöн сьöкыда лолыштiс: «А кодi нö, бур пи, миян отсасьны пондас? Менам сэтшöм надея вöлi, мый локтан армияысь, лэдзам вöр, стрöйтам выль керка, тэ гöтрасян, а сiдзкö рöдвужнымöс водзö нуöдысьöн лоан да и миянлы спöкöй лоö – дöзьöритысьöн бöрти лоан… Да, мый тэныд таньга? Тэ первöй крепыда думыштчы, а сэсся вöлисти веськыда шу, сэки кöть ясыдлун лоö! А пуста больгыны уна сям оз ков».
Öгрöй баб пельсö чашкöдöмöн, гусьöн и кывзысис, и чапкöдчöмöн чепасис курник да пырджык здукъяс мысти блюдысь ырскис пым тшай. Но нем виччысьтöг тшöкмис да кутiс гораа кашкыны. «Господи! Тайкö эг джагав!» - норасис коньöр баб.
Сил Вань серöктiс да нюжöдiс: «Вот, Агрофена Егоровна! Этшаджык кывзысьны колö!»
«Зо, чери лыöн тайкö эг джагав, - öлыштiс Öгрöй баб да чышъян помöн тупкис ныр-вомсö. – Öй-йö-йö!»
Пызан сайысь чеччис Петыр: «Пасибö, ставлы! Мöда, петала вöлöсьтö недыр кежлö». Мамыс тапкнитiс пиыслы пельпомас: «Петав, петав, пиö, но эн дыр».
«Ог, ог! – воча нюмыштiс пиыс. – Эн маитчы!»
Зон пасьталiс тувйын öшалысь сьöд джемперсö, кöмалiс полуботинкияс, дöвкнитic юрнас пукалысьяслы да петiс ывлаö. А ывлаыс, ывлаыс юргис! Свежöй  шоныд воздухсö апнитöм бöрын, морт некымынысь ыджыда лолыштiс да вöлисти веськöдчис шöр туй кузя клублань.
Военнöй стать кутöмöн мунысь надзöникöн думыштчис. А öд сöмын öти шöр дум сылысь сьöлöм во чöж нин вильöдiс – мыйысь радейтана ныв, кодкöд öтлаын быдмисны, ёртасины, мöвпалiны öти ног … «Но мый лоис, кутшöм сэтшöм помка артмис? Гашкö, талун кык во мысти и аддзысям?» - юрын гартчины уна пöлöс дзугъяс и весиг Петыр сувтлiс недыр кежлö водзö мунöмысь. Кутшöмкö пытшкöс полöм либö яндзим либö öбида öднама чепалiны ас кутöд. «А мый, егена гачö, ме тадзи майшася? – бараысь асьсö юалiс том морт. – Талун, кöть аски, аскöмысь… сiдз и сiдз паныдасям, деревняыс öд абу кар!»
Буракö, сы кадö кöнкö неылын кылiс понлöн увтчöм, а сэсся воча тыдовтчисны кык мыгöр. Но кор пöшти рöвняйтчисны кылiс зэв тöдса гöлöс: «Петырö, тайö тэ?»
Зон шöйöвошис, а кык ныв пыр кутчысисны сылы киö.
«Тэ нö мый? – радпырысь юалiс еджыд кузь юрсиа ныв. – Армияысь воин, а он и петкöдчыв син водзö…» Зато мöдыс кыдзкö яндзимпырысь нюмыштiс да сöмын шуис: «Чолöм, Петя!» Зон дöвкнитiс юрнас да вочавидзис: «Чолöм, чолöм, Ленук! Ладнö, ме тэрмася нывъяс, некор öнi сернитны».
Кокъясыс асьныс öдöбсисны водзö туй кузя и Петыр немтор эз нин вермы вöчны ас тшаплунöн медым сiйöс раммöдны. Паськыд кильчöа клуб пытшкысь ывлаöдз кылiс йöктан шылад, но морт быттьö другысь палялiс и бöр косiс гортланьыс. Кöть и унаысь бöрти паныдасьлiсны зон да ныв да вöддза кодь ас кост йитöдъяс сiдз и эз артмыны.
И со öтчыд Петыр сёрниö пырис айыскöд: «Батьö, тэ вöлiн прав. Ме ог мун велöдчыны, а пыра уджавны совхозö. Сöмын водзвыв кöсъя катлыны асланым кыйсян керкаöдз ком кыйыштны да кöть вöр-ваыскöд сывъясьыштны, öд гажö сэтчöдз бырис, мый шöри потны дась!»
«А мый-а, дерт, катлы бур пи, - чуньнас вöрöдöмöн сöгласитчис айыс.- Кöть гöгöртлан угöддясö да видлан эм пöткаыс али абу, а нöшта на кум вевтсö дзоньталан, кöрт тув да толь катöдан. Пес сэнi карöма, тэныд тырмас…, но сэсся ачыд артыштан кыдзи да мый да. Дыр эн ветлы, лун кöкъямыс тырмымöн лоö. Сöмын моторсö видлы, а то, лешакыд, век «дуръялö». Да, вот бензиныс, гашкö, оз тырмы, но корышта дядьыдлысь, сылöн бочка тыр на запас эм. Скуп мортлöн век выйим запас, но кызь литратö сетас, эн маитчы». 
Петыр кымöсвывсö небыдика чуньясöн гыжйыштöм бöрын гöгöрвотöма ногöн нöшта юалiс: «Батьö, а мыйнö ме пищальтöг муна али жаль?»
Мöдыс дöвкнитiс юрнас да чуньöн вöрöдöмöн спöкöя такöдiс: «Öтикö - öнi вöдз на пищальöн вöравны, мöдкö – меным тэныд нинöм абу жаль, коймöдкö – весиг вöйтти, челядьдырйиыд, кор тэ гусьöн вöлi пышйöдан менсьым пищальöс сьöла да ур лыйны – тэнö тасмаöн эг швачöдлы».
Пиыс паныд серöктiс: «Да-а! Эн швачöдлы – лачкылiн бураунаысь на! Ме öд бурджыка помнита! А ош кö уськöдчас? Сэки менö вермас и чашкöдлыны!»
«Но, тэ «умник», Петырö! Гашкö, коркö и ньöрöн öтчыд швачнитлi надур карöмысь. Сiйö мый, менö дедыд ас кадö дрынöн да вöжжиöн «велöдлiс» кор нин ме гöтыра вöлi, - чуньöн тотшкöдiс пызанö кöзяин. – А вот ме тэныд дас кык во сайын на медводдзаысь вöралiгöн висьтавлi, мый вöрын оз ошкысь ков повны, а мортысь! Ак, тэ! Вай жö, ог кутö та йылысь сэсся сёрнитны. Öти тор на нöшта кöсъя содтыны, мöднога шуи, абу содтыны, а вöзйыны – вот кор семья артмöдан, сэки и видзöдлам, кыдзи ассьыд челядьтö велöдны пондан!» 
«Батьö, ме öд тэнö ог кöсйы дивитны. Ланьтöдчы, тэ медся бур бать свет вылын! – пиыс сывйыштiс айсö. – Эн öбижайтчы ме вылö». 
«Да, ме ог öбижайтчы некод вылö, ме, мöдарö, думайтi тэ öбижайтчан. А ми на тэкöд му бергöдам, кыдзи дедыд шулiс!» - чуньöн вöрöдöмöн тöдчöдiс нюмъялысь Сил Вань.
Сёрни сёрниöн, а сэсся ая-пиа рытбыд ноксины – гындысины гортса колана уджъясöн. Да и нинöм, збыльвылö кö, танi эз вöв дивöыс. Кыдз шуасны, сиктса олöмыс öд сэтшöм, «быттьö мыссьö, а вöлöмкö да мырсьö». Дерт, самöвар дорын лунтыр пукавны некор, век эм ноксьöм да тöжд. Со и талун пывсян подувсö, сiсьмöм горувса венеч судта, войтыр удитiсны вежны. Таöдз, ачыс Петыр пыж лöсьöдiс: дöмалiс потасъяс да мавтiс сурикöн; разис важмöм ыж-баля гид медым выльöс пуктыны картупель босьтан кадöдз… Сюсь да сöна мужичöй, майбыр, эз дышöдчы, а зэв нин старайтчис горт гöгöр бергавны. Да и мöднога эз позь, ай-мамыс асывводзсянь рытöдз уджалiны совхозса отделениеын: батьыс трактористалi, а мамыс скöтнöй дворын бригадиралi да и нывсö кыскалi аскöттиыс уджö. Векджык ыджыд вокыслы отсасис и Илля, кодi, правда, медводз дöзмытöдзыс варовитыштас, а сэсся пышъяс ворсны ас ёртъясыскöд.
Татшöм гöгöр ногöн и каттисны водзö лунъяс туйö петан кадöдз, кор шондi мыччысигöн Вань Петыр пыжöн йöткысис берегысь. Мунысь медбöрысь öлыштiс киöн гортса колльöдчысьяслы да ыдждöдiс газ. Гораа выргысь мотор пыр öддзöдiс пыж и сöмын быгзьöм ва визь тöдчöдiс катысьлысь туйныр. Бöрыннас, дзикöдз син улысь вошины чукыльяс сайö и медбöр керка вевтъяс, и турунвиж муяс… Моторöн веськöдлысь зэвтчöм пырысь крепыда кутiс киöн румпель да дорласис öтарö-мöдарö медым паметьö уськöдны и тöдсаинъяс, и ю ворга. Тöдчис, кыдзи ырзьöм лолыс надёжнöя видзис ыпнитöмысь, öд мортыс радлiс, радлiс, мый бара ас вöр-вакöд сывъясьö да видзаасьö сьöлöмсянь. 
«А муса Гортöй менам,
Тэ öд менö кылан!
Быд шог, мытшöд венам,
Кодлы, мый Тэ сьылан?» - гораа шыöдчис кияссö паськöдöмöн ышловзьöм Петыр. И вöр йöлöга ылöдз паськöдiс ассьыс юрган «бордъяссö». 
Лунтыр катысь куралiс долыд да мич, а пöтны эз вермы. А кор пырис Ыджыд Субач ю вожö казялiс, мый ваыс вывтi усьöма и ылöдз катны мотор помысь чукыля ю кузя оз артмы. Öдва-öдва мудзöм да мытшöдъяс вермöмöн рытъя рöмыдас нин морт воштöдчис медводдза кыйсян керкаö. 
Пониддзи ас карöм кöрт пач горша «сёйис» тэчöм кос пес да кутшöмкö дас кымын минутöн шонтiс узьланiн пытшкöс. Регыд и тыра чайник пузис, а лимень пöртын булькъякылiс тушёнкаа идъя рок. Петыр öшлiс пач сайö кöтасьöм резина сапöгъяссö да гачсö, сэсся вöлисти ташкаысь пондiс бöрйöмöн перйыны кружка, тасьтi, пань, нянь тупöсь да чышъян. Биалöм векни петля карасин лампа чусыда сотчис öшинь вылын, зато пачсянь пож сер кодь розьясысь тыдалысь би югöръяс тешкодя ворсiны стена пельöсын гöрдов вуджöръясöн. Тыдалö кузь туй мудзтöдiс том мужичöйöс и öнi, сёйöм пыдди, сiйö кöмтöг да трусик кежысь пукса вугралiс пызан сайын. Надзöникöн кадыс матысмис вой шöрлань. Эз нин муркъякыв ыпъялöмöн кусöм пач, ни дзизгöм шы эз кыв, сöмын сотчысь лампа петельлöн биыс чинiс, а чöв-лöнь мелiа и водзö байкöдiс коньöр узьысьöс. 
Асывводзын велалöм серти Петыр öтпыръяöн, нюжмасьтöг, чеччис быттьö «тревога» дырйи. Медводз горш веськöдiс кружка тыр рушыд чайöн, сэсся пасьтасис, шамыртiс чышъян да лэччис ва дорö.
Лöнь поводдя кымöра «шебрасöн» эз тэрмöд садьмыны ни вöрса ловъялы, ни шондiöс койны ассьыс югöръяс, а свежöй ыркыдик воздухыс лыс да турун дукъясöн сорöн тайкö эз коддзöд долыдасьысь мортöс, кодi вöрзьытöг сулалiс юрсö чатöртöмöн да нюмпыр пыдiа лолалiс. Недыр мысти, мыссьöм бöрын, молодеч кодь бравöй бурлак завидь вылö горша лупсуйтiс сукмöм чöскыд рок. А кор джынвыйöдз кушмöдiс пöрт лöсьыда горкйöдiс. «Всё, тырмас, тадзи и потны верма», - думыштiс зон да дöвöля чöв пукалыштiс некымын минутъяс.
Мунiгводзын кыйсьысь колис коз горулö мотор да бензин, аттьöалiс узьланiн да бур руöн вöрзьöдчис катны водзö, öнi нин ас вöр керкаöдз. Дерт, зiб помысь пыжöн веськыдлыны, абу моторöн тювкйыны, но делöыс тöдса. А вот и медводдза кузь ыръяна кось петкöдчис син водзын. Джуджыд виж рöма корп ылысса чукыльöдз банъялiс юлысь веськыд берегсö подков моз. Ёсь тшерба кориза стена, видзöдны кö боксянь, асыввывсянь югъялiс уна-уна чиръясöн, а рытыввывсянь быд тшерб дор чутöссьöдiс сiйöс, мыйысь и пöртмаси аслыспöлöс рöмöн. Ак, кутшöм мича серпас! Син гажöдö!
Пошиктöмöн, мый вынысь катысь бурлак нога волысасьöмöн берег дортi век жö кыскис пыжсö корп помöдз, кытысянь водзö нюжалiс лöньтас öчереднöй чукыльöдз. И сöмын пуксис пыж ныр вылö лов лэдзыштны, кыдз чус матысь кылiс лöг мурзöм. Ва дорса козъяс сайысь, и збыль, мыччысис ошлöн гöна юр. Звер веськыда, син вештывтöг, видзöдiс морт вылö бурауна здук мыдта, а сэсся бöр вошис. 
«Фу-у! – пернапасасис Петыр да пыр йöткысис ю шöрлань. – Вот тэныд и виччысьтöм козин! Енмö дорйы да видз!» 
Эськö и кыптылiс повзьöм, но мужичöй ланьтöдiс асьсö. А, думыштыны кö веськыда, мед кöть и вöлi пищаль, öтикö, Петыр öдвакö удитiс лыйны зверлы, а мöдкö, кутшöм пöльзаыс лоис лыйöмсьыс да и мыйла? 
Абу прöста вöйтти пöль-пöч ошсö лыддьöмны вежаöн, а сiдзкö и быдöнлы колö помнитны та йылысь. И öнi Петыр нöштаысь казьтылiс айыслысь шуöмсö…
Öти изъяин горулысь кыйсьысь казялiс неыджыд йирин, кодi кажитчис сылы вывтi пемыдлöзöн. Сюсь мужичöй артыштiс аснога: «Ага! Югыдöн ком пукö джуджыд местаын, кöнi кöдзыд, пемыд и сiйö оз тыдав, мöднога кö – дзебсьö. Сiдзкö öнi кывтыдсянь чериыс менö оз казяв, дерт, выйим кö на сэнi кутшöмкö лов». 
Войдöр некымынысь шыбитлiс кыснан, но весьшöрö. Но, кыдз сöмын нидзув самöн вугыр вöйтiс, пыр кутчысис ыджда пессьöм сертиыс бур ком, сэсся нöшта öтик, а сэсся – кыйсьысь мынтiс и кыйöм помассис. Мый вöчан? Частöджык тадзи и овлö. Нинöм дивöыс абу. Тасянь и кывкöртöд – ком кыйны колö торъя кужансям. Кадыс тэрмöдiс катысьöс и сiйö дöвöльпырысь, и нем жалиттöг öдöбсис водзлань. Да, кутшöм збодера! Öд, сöмын куим верст нин колис ас керкаöдз, сыысь весиг эз и думайт ас мудзöм йылысь. Син водзын жбыръялiсны берег пöлöн тёльскысь истанъяс, кöнсюрö ном-геб гартчис тупыльöн ва веркöс вылын, ва-шыр визьялiс лапкор пöвстын, ва чераньяс жöдзины лöпъяс бердын… И зэв нин кöсйис Петыр быдтор казявны, медым бурджыка да унджык тöдмавны ас вöр-валысь гусяторъясдö. «Но, вот  и медбöр корп да козъя кыръяс тыдовтчисны, - думыштiс катысь, кор пуяс сайысь аддзис вижöв гöра йыв. – Медлым, тайö косьсö вуджа, а сэсся и ас местаöдз воа». 
Яр кось вочаалiс катысьöс лöгпырысь. Дiзвидзысь изъяс быттьö вомöналiсны юсö, мыйысь ваыс пуис быгйöн, а еджыд больгана кытшъяс сяльгöмöн вошласины вабергачын.  Петыр зiля, кöнi кыскöмöн, а кöнi кыпöдлöмöн да вештöмöн вуджöдiс нин пыжсö пöшти восьса ваöдз, кыдз другысь гöра йылын мыйкö шыа югзис, быттьö воздухыс потiс и пыр кутшöмкö шоныд тöвру пöльыштiс чужöмö. Матысса гöгöриныс надзöник пондiс вежсьыны лöзов-гöрда рöмöн. Шöйöвошöм морт эз вермы гöгöрвоны, мый лоис. Йöвкодь ру кыптiс вывсянь и гартчöмöн дурпоп моз регыд пыртöдчис вöраинö, кöнi вошис син улысь. Та кындзи, воськов дас ылнаын кориз стенысь труньгис кутшöмкö еджгов тшын. Петыр повтöг да тэрмасьтöг öтарö век водзö матыстчис и ясыда аддзис неыджыд лэбъя кузьмöс розь.
«Хм! Боксяньыс тыдалö розьыс, а весьтас видзöдан – оз тöдчы! – шемöсмис мужичöй думö усьöмöн. – Быттьö тшын петö, а дук абу? Мыйнö пытшкын? Свят, свят! Енмö, видз менö!» 
Сiйö чöвтiс пернапас да бöквывтчис розь веськыдысь. Гöгöрин дорласигмоз сулыштiс места вылын вöрзьытöг, а сэсся бöр мунiс пыж дорö. Нопйысь перйис фонарик да бара локтiс розь вом веськыдö. Нöштаысь думыштчис здукъяс мыдта: «А, зо, мый повны? Пырала да и видзöдла, мый сэнi интереснöйыс!»  Первой пидзöс лутш вылö ляпкöдчöмöн да юрнас пытшкö сюйсьöмöн фонарик би веськöдiс пемыдö. «Да-а, тайö рудöг вöлöма, - думыштiс морт, кор öскыштiс видзöдласöн дзуг кушинъяс. – У-у-у! Кутшöм дивöкодь, быттьö мойдын! Сё лебедьö, а мый тайö? Да и воздухыс азь турун дука…»
Сэсся дзикöдз пырис тушаöн тöдтöм рудöгö да виччысьöмöн, кöнi лягöй моз, а кöнi юрсö увлань копыртöмöн, кыссьöмöн писькöдчис водзö. Кöнсюрö сера либö рыж рöма чулля-пелля стенъяс öшалiсны юр веськыдын. Паныдасьлiсны и изъя гöмöльöкъяс, и еджыд лыа мылькъяс,... и галя… Но кор Петыр веськалiс джуджыд кушинö, сулыштiс кывзысьны – кыськö пыдiсянь кылiс дзизгöм шы. Эськö, кöсйис нин бöр косны, но кутшöмкö тöдтöм вын невöля кыскис мунны ясыда тыдалысь югзьöм пиня потаса розьöдз. 
И другысь… казявтöг тушаыс кокняммис и кажитчис, мый ру тупыльöн сiйö веськалiс югыд гöгöртас пытшкö. Вошöм юр садьöн мужичöй лэбалiс гöгöрвотöм мирын, а нюмыд чужöмыс дöвöльпырысь тöдчöдiс вежсьытöг ас öбликсö.
Буракö, вежöр воссьöмсö Петыр кылiс сöмын сэки, кор кималасалiс ассьыс юр да ки-кок.
«А мыйнö татшöмыс мекöд лоис?» - падмöм кыйсьысь удитiс на думыштны, а сэсся некымын воськов сайысь казялiс кузь тушаа кык морт мыгöръясдö. Бур здук мыдта паныдасьöм войтыр синйисны öта-мöднысö, а сэсся Петыр шыöдчис ачыс: «Чö, тi нö кодi лоанныд? Али татчöс, рудöгын олысьяс?» А тöдтöм, сьöд паськöма мужичöйяс весиг синмöн эз рапкöдны и чöв да спöкöя видзöдiны сы вылö.
«Но, тi бура кольччö, а меным некор», - киясöн паныд дзорöдöмöн, копыртчис кыйсьысь да думсьыс эськö öдöбсис петан туй корсьны.
«Сулав!» - другысь кылiс бöрсяньыс комиöн чорыда шуöм и чуймöмысла сiйö тайкö эз кымсьы. А нöшта на кокъяс быттьö кынмисны и эз кывзысьны восьлавны водзлань. «Господьö, прöстит! Тшыкöдiсны али мый тайö сöтöнаяс? – думыштiс повзьöм Петыр да горöдiс. – А ме тiянысь ог пов, кыланыд! А-ак! Дявöлъяс, менö тiян не вермыны, прöста ме ог сетчы!»
Мый, мый, а суöм вермытöмлун, тыдалö, личкис сiйöс помöдз. Кутшöмкö паралич кодь велöдан вын кутiс виччысьтöг ыджыдавны, мый водзын Петыр некыдзи эз нин вермы сэсся водзсасьны. Тадзи кöсйытöг сюрис пленö. 


Му пытшкын невöляпыр.

Вань Петыр очмунiс ас нэсйöмысь да синъяс шаргöдöмöн вöлисти гöгöрвоис, мый пукалö му стен пельöсын пыксьöмöн. Ки-кокöн зэвтчöмöн сувтiс, видзöдлiс гöгöр. Пач свод модаа йирт, шыльыд пемыдруд му стенаяс гöгрöсiник пельöсъясöн, лöзов руалысь векньыд петанiн, кöнi креста гöрд югöръяс…
«Сё лебедьö, эттöс йöйми ме, а, гашкö, адын?» - дрöгмунiс мужичöй да киясöн юрö кутчысьöмöн пон моз сулькнитчис кöлачöн пельöслань. И сэтшöм öбида босьтiс сiйöс, и сэтшöма скöрмис, мый чабырöн кучкöмысь му пельöсын тасьтi ыджда «дой» артмис, а чунь лутшъясыс вирассисны. «Ы-ы-ы!» - ымöстiс пикö воöм морт да кымса пласьткысис му джодж вылö. Дыр али недыр куйлiс, а пальöдiс сiйöс сотыштана инмöдчöм. Петыр восьтiс синъяс и аддзис орччöн сулалысь сьöд юрсиа, сьöд паськöма нывбабаöс. И, збыль, сы водзвылын сулалiс зэв на и статя, и лöсьыд мыгöра стöч нывбаба. Мужичöй кыдзкö укшаля сувтiс кок йылö да веськыда синъясö мöдлы видзöдöмöн юалiс: «Мый тiян колö месянь? Ме тiян нинöм лёксö эг вöч? Лэдзöй менö бöр му веркöсö! Тi гöгöрвоаныд менö, а?» Сьöд мегыр сяма синкыма; дженьыд, быттьö тшöтшöдöм синлыска; ичöтик югъялысь син аканя; кузьмöс чужöма; векньыд вом дора öблик мупытшкöсса аньлöн век жö торъялi му вылын олысь нывбабаысь, и, нöшта на, та помка кузя Петыр перйис ассьыс перна да мыччис «кöзяйкалы». Нывбаба спöкöя, лöнь кутöмöн шамыртiс сiйöс киö, бергöдчис да вошис петанiнын, быттьö сылiс. 
Пленник пöрччис вöсни материаысь вурöм курткасö, тупыльтöс юр улö да нюжöдчис джодж вылö ки кресталöмöн. «Тыдалö, быть ковмас велавны судьба дiнö, мöднога, пöжалуй, оз артмы, - шогпырысь нюммунiс морт. – Тадзи и прöпадита му пытшкын. Господьö, кодi кужис думайтны татшöм пом йылысь? Жаль мамöс и сiдз сылöн сьöлöмыс слаб». Йиртсянь тыдалiс разалан югöр да öдва тöдчана еджыд ру, а пельын век мыйкö дзизгис. Шытöг пырис мужичöй, кодi пыр шыöдчис: «Мöдiм мекöд». Быть кывзысьны, мый вöчан. Пленник пыркнитiс гачсö да тэрмасьтöг петiс öтлаын колльöдыськöд. Унапöлöс туннеля лабиринт дзугис Петырлысь паметь. Кöть эськö и эз вöв мог помнитны мунан туй, но юрö сюсь кыйсьысь гусьöн тэчис некымын аддзылöмтор: виж, лöз, турунвиж рöма туннель вежъяс да кутшöмкö гöгöрвотöм гöрд му пос. Сэсся кежисны вералысь ветланiнö да веськалiсны гöгрöс жырйö. Öтар-мöдар боксянь дзирдалi пирамида сяма хрусталь. Колльöдысь пуксьöдiс Петырöс, а ачыс сувтiс сы сайö. Йирваса бурлак кöть и дивуйтчис да нюмъялiс, но медъёна кöсйис горш веськöдны. Люаыс нин эз коль вом пытшкын, мыйысь сöмын чапкöдчис кос тырпъясöн. Другысь воча стенын потiс да восьсаинöд пырисны куим сьöд паськöма морт. Шöрсаыслöн морöсын öшалiс эзысь куим сэрöг пас, а мукöдыслöн – эзысь сьöмпас модаа. Пленник сувтiс, а пырысьяс пуксисны воча. Медыджыдыс öткодь нога гöлöсöн шыöдчис комиöн: «Видзаалам тэнö, мувывса морт, Мупытшкöс светын! Кыдзи нимыд?»
Петыр виччысьтöмысла здук кежлö джöмдылiс: «Ме-менö, Петырöн шуöны… Вань Петырöн!»
Сёрни панысь кимодзöн инмöдчис морöсвывса пасö: «Менö нимтöны Мув, ме Войвывса Мупытшкöс Мирöн Юралысь. Мувывса Мир - дзугöсь, миян Мир - сöстöм. Быд олысь öтмоза öткодь и Закон öтик. Тэныд быть ковмас шудталанлы пöкöритчыны. Кодi веськалö му пытшкö, сiйö некор оз вермы петны бöр. Вунöд ассьыд воддза ним, олöм и эскöм. Öнiсянь тэнад ним – Ут, «Турунвиж» тшупöдын олысь. Тэнö велöдасны тöдны Закон. Тэнад туйдысь – Лу». 
Юралысь кыпöдiс кисö и кыськö боксянь пыр петкöдчис тöдса нывбаба, кодлы Петыр сетiс ассьыс пернасö. «Видза корам Мупытшкöс Мирö!» - Мув сувтiс и мукöдъяскöд вошис стена потасын.
Лу да Ут чöв синйисны öта-мöднысö кытчöдз туйдысь эз шу тöжд улö босьтöм мужичöйлы мунны ас бöрся. «Турунвиж» туннельö пыран водзвылын нывбаба Утлы шуйга килутшö крепитiс векньыд эзысь сойпос. Та бöрын нуöдiс öти жыръя выль оланiнö, петкöдлiс мыссянiн да вайис вежан паськöм. 
«Му пытшкöсса морт, - юрö кутчысьöмöн кыдз вермис старайтчис вежöртны йирваса морт аскöдыс лоöмторсö. – Öй-йö-йö! Муса ай-мамö, прöститö путьтöм пиныдö… Но нинöм, нинöм! Коркö и менам праздник воас, кор мынтöдча пленысь, коркö и ме…» 
И другысь, быттьö кутшöмкö электрическöй токöн коклябöрсянь юрдзибöдз тракнитiс юр садь воштöмöдз. Куйлысь Ут дорö пыр локтiс сылöн туйдысь, кодi сöмын кимодзнас инмöдчис кымöсас и мужичöй восьтiс синъяс. Нывбаба отсалiс сылы пуксьыны да шуис: «Тэ торкин Закон, сыысь лои тэныд наказанньö. Водзвылö эн сёрнит и эн думайт лёк кöсйöмысь, став юöрыс мунö сойпас пыр чукöртан-донъялан шöринö. Колö оланпасö кутчысьны, кöсъян-кö овны».
Ут дöвкнитiс юрöн да мыжмöм кузя яндысьöмöн видзöдлiс Лу вылö. Регыд морт ланьтöдчис: «Пасибö! Ме гöгöрвои ставсö». 
Вочасöн выль олысь тöдмалiс гöгöрбокса татчöс олан ног и сюся выльпöв велöдчис вежöр-сям тшöжны… Выль Мир, выль олöм, выль морт… Вот сöмын сьöлöмыс частö казьтылiс чужан горт йылысь, а кык пельö шöриасьны öнi сiйö нин эз вермы – бöрйöм вöчöма!
А нöшта на, сьöкыд вöлi велавны кадö, кодi лыддьыссис эз лун-вой кузя, а урчитöм олан ног серти. Нёль юкöна ыджыд кадколаст кытш быд дырйи вежласис кык юкöна пони кадколаст кытш бöрти.  Шöр уджыс, збыльвылö кö, гöгöрвоöдiс пыдiджыка тöдмавны мупытшкöсса шöр олан мог и Ут век окотапырысь ас кадö зiлис эштöдны вöчантор. Водзвыв арталöм схемаяс кузя сiйö бöрйöмöн лöсьöдiс выль энергетика шöрин лэптöм вылö бала, а сэсся бöрти, веськöдлысьöн видлалöм бöрын, ывсалiс туй визь лазер югöрöн. Но медся дивöыс сылы кажитчис, кор торъя юкöдса специалистъяс кутшöмкö приборöн сетiны сэтшöм разалан югöр, кодi вöлi «сёйö» мусö и татшöм ногöн артмöдiны колана туннельяс.
Веськыда кö шуны, Ут вошис нин кад лыддьыны и сöмын кöсйис бур удж серти шедöдны вуджöм «Лöз» тшупöдö олысьöн. Кöть олысьяс и эз ёртасьны торйöн ас костаныс, а быдöн öткодяöн кутiс ачсö, со кыдзи Лу мукöд дырйи дыркодь кежлö кольччылiс Ут дорын. Гашкö и шуны оз позь кылöм пондась али мöд помка вöсна, но воддза серти тöдчис торъялöм. И со öтчыд Ут эз вермы асьсö кутны да киöн небыдика малыштiс нывбабалысь чужöмбансö и виччысьтöг юалiс: «Лу, висьтав, а «Лöз» тшупöдын олысьяс вермасны Му веркöсö петавны?» И туйдысь спöкöя шуис: «Да, быдöн вермö, кöсйö кö, петавны Му вылö, но лэдзас кö Юралысь». 
Ут бараысь кималасöн малыштiс банбоксö: «А кутшöм кадколаст колö вуджöдны?» Лу бергöдiс юрсö боклань: «Куим сöстöм кытшын кытш».
«Пасибö, Лу!» - öткодя велалöм гöлöсöн аттьöалiс мужичöй.
Ут дугöдчис юасьöмысь да мыччис нывбабалы гöрд рöма дориз тор и тöдлытöг мыйыськö окыштiс кимодзсö. Лу шамыртiс козин да чöв петiс оланiнысь.
Мужичöй радлöм пыдди скöрмис ас вылö и дыр пукалiс вöрзьытöг ас пытшкö гумовтчöмöн. Но небзьöм морт, важöн нин кужис асьсö кутны ыззьöмысь, медым не торкавны Закон, и öнi сiйö думайтiс кöть мый, а сöмын локтан удж йылысь. 
Кык ыджыд кадколаст мысти, кыдзи пыр бöръя кадö локтiс Лу Ут дорö содз тыр изъя торъясдö вайöмöн.  «Тайö тэныд, Ут, - шуис нывбаба. – Вежон. Тэ меным, ме тэныд. Меным лöсьыд и тэныд лöсьыд». Мужичöй тэчис ас джадж вылö: «Пасибö, Лу!»  Лу нюжöдiс шуйга кисö, а мужичöй мелiа окыштiс кимодзсö, мыйысь нывбаба другысь ойкнитiс и öшöдчис Утлы сьылi вылас. Шемöсмöм мужичöй казялiс, мый садьсö воштöм нывбаба слабмöма жарысь. Ут видзчысьöмпырысь водтiс сiйöс да пыр сетiс сигнал отсöг корöм йылысь. Висьысьöс пыр нуöдiсны бурдöдчанiнö. Колис нин öти ыджыд кадколаст кытш, а Ут сибавны Лу дiнö прöста эз вермы улысса тшупöд вöсна. Но, со öти пöраö Утлöн мастер Вук сетiс сылы гöрд рöма дориз тор: «Тайö Лу тшöктiс тэныд киö сетны. Висьöм вермис сiйöс, Лу эновтiс Мупытшкöс Мир, сiйö бырис». 
«Кыдз бырис, кыдз эновтiс?» - эз гöгöрво Ут. 
«Лу кулiс, - тöдчöдiс мастер. – Сöмын сылöн ловйыс миян Мир пытшкын ловъя».
Шогö усьöм мужичöй бöквывтчис, медым синва не петкöдлыны, но ньöти войт син эз вазьöд. Ут ачыс эз гöгöрво, мыйысь тадзи?
Сы костi Вук корис Утöс кык ыджыд кытш кежлö ылысса удж вöчны. Сюсь мужичöй старайтчис став вынсянь, но нем виччысьтöг öти местаын изъя му пласт кисссис сы вылö. Кыдзи удайтчис сылы мездысьны ачыс эз помнит. Буракö, бöрынджык доймöм мортöс регыд корсисны да вайöдiсны «Лöз» тшупöд бурöдчанiнö. Вöлöмкö, Мув вуджöдöма тöлка улыс олысьöс нöшта öтик вылыс олан тшупöдö.
И öнi дойяса слабмöм морт куйлiс лöз югöра барокамераын и вöтасис чужан горт йылысь. Да, да! Со, быттьö воис гортас, пырис ыджыд жырйö, а сэнi!.. Кузь пызан сайын пукалöны ай-мам, чоя-вока, матысса рöдвужсаяс, а найöс костын гöрд сарапана Лу и быдöн радлöны сылы. «Пиö, нолы, кöнi тэ татшöм дыр вöлiн? Талун тэнад чужан лун, тэнö виччысям, а тэ кöнкö шöйтан. Прöста, йöз водзын абу бур, - такöдiс батьыс да киö кутчысьöмöн орччöн пуксьöдiс. – Но, вот, бур войтыр, öнi позяс и юыштны, али мый?»
«Непременнö, позяс, позяс! Да татшöм молодеч вöсна, да дерт! Сиам чассьö да дзоньвидзалун! Сиам став бурсö да чужан му сöвмöдны да рöдвуж водзö нуöдны!.. Ыджыд шуд!..» - горзöм шыяс эз дугдыны. А сэсся локтiс мамук да куимысь окыштiс банбокö сывъялöмöн, сэсся Лу сывйыштiс да крепыда окыштiс тырпъясö, сэсся нöшта кодкö, сэсся… А кытыськö вывсянь киссис дзоридз и гöгöр вöлiс югыдсьыс югыд! А тöдса сиктса йöз век локтiны, локтiны… Кодкö весиг гудöкасис…, кодкö йöктiс… Петыр чеччис медым петны пызан сайысь, но сiйöс быд боксянь сiдз топöдiсны, мый эз вермы вöрзьыны. Лэдзö менö, лэдзö менö петны ывлаö… лэдзö менö! Но гöгöр чукöртчöм йöз некодi эз кыв горзöмсö…
Другысь югнитiс и Ут восьтiс синъяссö. Сы водзын сулалiс Мув да ещö некымынöн. «Видзаала тэнö, повзьытöм морт! – Юралысь крепитiс куйлысьлы кимутшö выль сойпас. – Бурдöдчы, «Лöз» тшупöдын олысь!»
Куйлысь кöсйис аттьöавны, но кывъяс эз артмыны. Кыдз бöрынджык Утлы шуис мастер Вук: «Да, гежöда Юралысь татшöм пыдди пуктöмöн донъялö кодöскö, а сiдзкö водзвылö удж кузя виччы выль индöм». 
И, правда, бурдöм бöрын Юралысь корис Утöс ас кабинетö. «Вот мый, Ут. Тэ тöлка, сяма морт и петкöдлiн асьтö уджалiгöн. Но кадыс мунö и Муыс вежсьö, а сiдзкö и могъяс вежсьöны. Миян сöстöм Мир, дерт, водзсасьö ас позянлунъяс серти лёк Мувывса торкалöмъяскöд. Шуны кö веськыда, налöн тшупöдъяс унапöв улын миянысь. И миян Мир-шöр видзысь Му Планета! Ме кута надея татшöм олысьяс вылö, кутшöм тэ. Миян öтик миссия – Закон! Вселеннöй сiйö матрица и торкавны сiйöс оз позь. Кыдз думайтан?»
«Ме сöгласен Тiянкöд!» - веськыда шуис Ут.
 «И нöшта, Войвывсянь заводитчö Му Планеталöн Олöм и ми видзам тайö Олöмыслысь Сьöлöм, стöчджык кö шуны, сылысь дзонвидзалун. Тэ менö правильнöя гöгöрвоан?»
«Да, Мув, правильнöя!» - вочавидзис олысь.
«Бур, мый тэнад вежöрыд сöстöм. Ме рад. Но кöсъя тэныд сетны зэв кывкутана да сьöкыд бала лöсьöдны. Танi мыджсян мыччöдъяс, - Юралысь мыччис ичöт кызь кодь чип. – Бала колö лöсьöдны кык кадколаст кытш чöжöн.  Öнiсянь тэ – мастер. Отсасьысöс бöрйы кодöс кöсъян. Выйим юалöм?»
«Абу Мув. Пасибö!» - морöсö кимодзöн инмöдчöмöн Ут прöщайтчис Юралыськöд да эновтöс кабинет. 
Дерт жö, водзö лоана ыджыд удж майшöдiс Утöс, но а, мöднога кö, тайö вöлiс, пöжалуй, медбöр шанс матысмöдны ас шöр кöсйöм, кöть коркö да, петавны Му веркöсö. Отсасьысьöс выль мастер пыр бöрйис Вукöс и эз öшибитчы. Уджъёртлöн ыджыд опыт сöмын öддзöдiс вöчан удж. Уна вын да шойччытöм кад колис нин бöрö и со, бöрыннас, бала лоис дась. Нöштаысь прöверитöм бöрын, Ут думыштчис. Ас пытшкын артыштöм серти морт весиг повзис. Вöчöмторйыс и, збыльысь, торъялiс тыдалана выгöдаöн Мувывса техгология тшупöдысь ас тöдчанлунöн. Ачыс, кыдз водзнас Му шар вывса вöвлöм олысь, некор эз куж думайтны, мый мупытшкöссаяс дöзьöритöны мувывса олысьяслы водзвылö олöм и та йылысь некодi эз тöд. «Сiдзкö со кöнi олан могыс! – радлiс Ут. – А гашкö.., гашкö меным оз и ков Мувывса йöз костын овны? Вöлöмкö, найöсда сэтшöм на улынöсь вежöр-сямöн..! А кыдзи нö, ай-мамö, рöдвужö? Так, колö дугöдчыны гадайтны, öд верма и йöймыны. Всё, всё! Ме мöд Мирын олысь!»
Ут дзоргöдчис чип вылö, кöнi «шойччис» помалöм ыджыд удж – Му шар дорйысь бала! Дерт, тайö вöлi сöмын на бала, кодöс медводз кутас видлавны Мупытшкöсса медыджыд Сöвет и некод на оз тöд, кутшöм водзö сылöн судьбаыс.
«Но, сэсся кöть мый, а ме лöсьöдi буртор ас думысь, а сiдзкö меным абу яндзим!» - морт шамыртiс чип да веськöдчис Юралысь тшупöдлань. Кор воштöдчис местаöдз сигнал кузя чипла петалiс виччанiнö Юралысьöс вежысь, кодi пасйис Утлысь лэдзанпас да аттьöалiс вöчöмторйысь. Дöвöль олысь локтiс ас оланiнö да тырвыйöн вештiс мудзöмсö узьöмöн. И колö жö слöймыны, кор «Лöз» тшупöдын недыр кад мысти тревога юöртiсны. Тушаын сотыштöм пыр садьмöдiс Утöс. Пыранiнын йöгзис гöрд югöр – тревога сигнал и олысь тэрыба чеччис кок йылö. Шкапысь перйис видзчысян рöма комбинезон, видзан öчки, волыса барсетка да котöртiс чукöртчанiнö. Гöрд жырйын чукöртчöм олысьяс пыригöн на пасйысисны ас кодöн да синйисны ыджыд экран вылö. И со петкöдчис уполномоченнöй, кодi юöртiс, мый «Альфа-ц-0.15» квадратын артмöма 150 метраа потас, сэсся индiс мог быд мастерлы, технологлы да контролёрлы. Утлы колö вöлi пыр артыштны видзан каркас конструкция. Мастер мукöд специалистъяскöд воштöдчис авария бырöдан местаöдз да кутчысис уджö. Отсасьысьöн вöзйисны артасян специалистöс, кодi кужис проекцируйтны бала вариант геометрия фигура петкöдлöмöн. 
«Кыдзи тэнö шуöны?» - медводз ним сылысь юалiс Ут.
«Ила», - вочавидзис нывбаба и петкöдлiс ассьыс код.
«Ме, Ут, бала вöчысь мастер, - висьтасис мужичöй. – Тэнад мог – бала мыччöдъяс кузя артавны лöсялан вариант, медбур вариант! Гöгöрвоин?»
«Да, мастер», - шуис специалист.
«Сiдзкö, пыр жö кутчысь уджö», - тшöктöмöн такöдiс Ут.
Кадыс мунi, а мастер некыдзи эз вермы корсьны лöсялана бала. Зэвтчöм кыптiс пикöдз. И сöмын кор Ила вöзйис ассьыс вариант, Ут ладмöдiс колана бала. Мужичöй сьöлöмсянь аттьöалiс сяма нывбабаöс кисö кутлöмöн да пöсь кывйöн. Торъя мог вöлi вöчöма.
«Ила, тэ молодеч, - ошкис Ут уджъёртöс. – А со ме пыр эг куж гöгöрвоны, меным яндзим тэ водзын…»
«Пасибö, мастер!» - öткодь нога гöлöсöн вочаалiс Ила.
Аснога тöдмасьöм том нывбабакöд мужичöйлы воис сьöлöмöдз. Öтикö, кöть мед и торъялiс ачыс татчöс олысьясысь кöнкö неуна öбликöн, кöнкö туша джудждаöн, а век жö медъёна – пытшкöсса кылöмöн, радейтчöмöн, а мöдкö, ыджыд сьöлöма Ут кыдз вöлiс, сiдз и колис Мувывса мортöн. Кыдз шуасны, «кутшöм кöйдыс, сэтшöм и быдмöг». Закон серти быть колö вöлi кутны асьсö мукöдъяскöд öткодяöн да и велалiс нин овны мöд Мирын. Буракö, век помнитiс батьыслысь кывъяс: «Медым олан мог гöгöрвоны, колö асьтö медводз тöдмавны». «А öд татшöм жö подув и тайö Мирын, - виччысьтöг думыштiс Ут. – Сöмын мыв разнöй».
Векджык ас шойччан кад узьöм кындзи сiйö колльöдлiс лов могмöдана сöвмöдан шöринын, кöнi позис унапöлöс тöдöмлун сетан программаö пырны да веськавны абутöм збыльторйö. Торъя нин Утлы кажитчис кык пöлöс тöдмалöм: öтикыс – вöрын звер-пöтка кыйöдöм, мöдыс – океанын уялöм.
Коркö кынöмпöт вештöм бöрын мастер петiс сёянiн «боксысь» шöр туннельö да сулыштiгöн невöляпыр думыштчис шойччыны кыдзи пыр шöринын либö ас оланiнö воськовтны.
«Мастер! – боксянь кылiс шыöдчöм. – Тайö ме, Ила. Ме мöдöдчи шöринö, кöсъян ветлыны?»
«Да, Ила, дерт, кöсъя, - вочавидзис мужичöй. – Ме рад тэкöд ветлыны». Киö кутчысьöмöн найö орччöн восьлалiны лöзов туннель кузя тыдалысь югыдлань. Ут надзöникöн казялiс, кыдзи пöсялiны нывбабалöн шамыртöм чуньяс, мыйысь аслас кыптiс виччысьтöм майшасьöм. 
Ила да Ут пукалана-куйлана ногöн меститчисны дорся креслöясö да шлемофонасисны нин, кор мужичöй вöзйис кык вылö öти программа: «Ила, а вай бöръям öтлаын уявны океанын».
«Ме сöглас», - воча шуис нывбаба да öлыштiс киöн.
И… и найö нин ас вöляысь öтлаын уялiны лöз ва пытшкын черияскöд… увлань, вывлань, бергалöмöн ва быдмöгъяс да изъяс костi… Купайтчан паськöм тöдчöдiс нывбабалысь мыгöръяс, мыйысь ырзьöм мужичöй яндзимтöг мелiа сывйыштiс сiйöс ва горулын,а сэсся кутчысьöмöн программа помöдз найö ворсiны дельфинъяскöд…
Бöрти, торйöдчигöн ас гортö, Ут и Ила чöв кутчысьлiсны киöн да öта-мöднысö синйöмöн колльöдiсны саявтöдз.
Вочасöн Ила да Ут костын чужис аслыспöлöс радейтчöм. Делöыс сыын, мый Ила эз куж сьöлöмсянь кывны – сылы тöдтöм вöлi бöрдöм, майшасьöм, яндысьöм…, а Ут, мöдарö, зэв старайтчис пöдруга сьöлöмын чужтыны радейтöм. И медым татшöм вежсьöмыс артмис мужичöйлы зэв сьöкыд вöлi лов пыр шызьöдны нывбабасянь муслун. Но ыджыд терпенньö да мелiлун кыдзкö тай, майбырö, вöрзьöдiсны пытшкöс кылöм. И лоис тайö сэки, кор Ут сьöкыда висьмис. Ила быд прöст кадö тöралiс висьысьöс да ас нога тöждысис сы вöсна. Татшöм нывбабалöн этшлун боксянь эз вöв гöгöрвоана весиг бурдöдысь специалистъяслы, кодъяслöн висьöм вермöм решайтчи торъя формула кузя, веськыда кö шуны, жаль тöдтöг. Тешкодь йитчöм йылысь Ила да Ут костын юöр воис Юралысьöдз, но мывкыд Мув эз аддзы Закон торкалöм, а, мöдарö, официальнöя сетiс позянлун «Лöз» тшупöдса кык олысьлы öтлаöн ног и водзö овны.
Öквöрет, öти кадколаст кытш мысти бурдöдчöм помассис и Утöс вуджöдiсны торъя удж вылö, - мастерсянь кыптi планöвöй нуöдысь специалистöдз. Первöй морт шöйöвошис, сьöкыд вöлi думайтны татшöм вежсьöм йылысь. Юралысьöс вежысь Лув, вöзйöм кындзи, та серти нöшта на гöгöрвоöдiс Утöс: «Тайö чиныс зэв кывкутана. Юралысь тэ вылö надея кутö и миян Сöвет донъялö тэнсьыд зiльöм. Планируйтчö лöсьöдны ыджыд бала Мувывса вежсьöмъяс кузя, но тэ, кыдз сэнi вöвöлöм олысь, бурджыка кужан нырвизь кутны… А нöшта, вот мый, коланлун серти тэ верман весиг некымынысь петавны Му веркöс вылö. Но, тэ гöгöрвоан, мый сэтчöс олысьяскöд öбликыд öтипöлöлöс кодь и кодкöд кö паныдасьöм оз вермы лоны мыжа моз. И медбöр, помнит – тэ Мупытшкöсса олысь! Эм юалöмъяс?»
«Сöмын öтик. Верма чужанiнын петкöдчывны? – веськыда синмö видзöдöмöн юалiс Ут. – Медводдзаысь и медбöрысь».
«Ме виччыси татшöм юалöм, - шуис Лув да сетiс ичöтик эзысь куим сэрöг. – Тайö код серти позяс петавны Му веркöсö Войвыв кытшын кöнi кöсъян, но сöмын öтчыдысь öти местаын уджтас серти. Эн вунöд – öтчыдысь! Тэ – Му видзысь!»
«Гöгöрвои, пасибö дöвериеысь!» - вочавидзис Ут. Ыджыд сёрни бöрын ышловзьöм мужичöй дыркодь эз лысьт та йылысь висьтавны Илалы. Бöртиджык сылы быть ковмис юöртны ас нывъёртлы, öд сöмын тайö нывбабаыс вöлi медматысса мортöн. 
Ила кывзiс Утöс да сэсся юалiс: «А кутшöм сiйö Мувывса Мирыс? Висьталышты!»
Ут думыштчис, сьöлöмсö быттьö сотыштiс, но мужичöй öткодя гöлöсöн пондiс мойдыны аснога: «Ог тöд кужа али ог сяммы гöгöрвоöдны. Прöбуйтла. Кор сулалан Му веркöс вылын  - гöгöр ыджыд вöля! Вылын – югыд пыдöстöм лöз сигöртас. Кадыс юксьö лун да вой кежлö. Лунын шондi югдöдö, а войын – космос воссьö и кöть гöгöр пемыд, зато енэжын тыдалöны уна-уна дзирдалысь кодзувъяс. Югыд кадö олысьяс колана уджъяс вöчöны, а войын – узьöны. Олöны ас керкаясын, нуöдöны гортса овмöс: видзöны скöт, вöдитöны му да градвыв пуктас, кыйöны ты-юысь чери, вöрысь прöмышляйтöны звер-пöтка… И быдлаын помтöм-дортöм турунвиж парма! Унапöлöс пуяс, кустъяс, турун-коръя быдмöгъяс, мичасьыс мича дзоридзьяс…»
«Да, да, ме видзöдлi виртуальнöй программа быдмöгъяс йылысь, - казьтыштiс Ила. – И, правда, интереснö вöлi видзöдны».
«Со миян öтувъя тшупöд оланiнъяс, а сэнi йöзыс öтувтчöмöн жö олöны ыджыд оланiнъясын сиктъясын да каръясын. Быдöн олö ас семьяын, кыдз ми тэкöд öтлаын кыкöн олам, но пока челядьтöг. 
А нöшта на быд мортлöн эм ас рöд, чужанiн, традицияяс, мöвпъяс, эскöм… и бур, и лёк, и шог и шуд… Сэнi мöдпöлöс олöмыслöн ладыс…»
Ут дугöдчис сёрнитны да сывйыштiс Илаöс: «Ставыс лоö бур, ме тэкöд и век лоа тэкöд кытчöдз ловъя… Кöть и примитi ме Мупытшкöсса Мир невöляпыр, öнi сiйö менам öтик горт и мöд горт менам абу».


Экспедиция.

Кымын нин кадколаст коли, а Ут некыдз эз вермы лöсьöдны стöча компютер галаграмма отсöгöн колана план бала. Кöть и мукöд сы улын уджалыь специалистъяс сiдзжö мудзтöдз зiлины, но кутшöмкö тöдтöм помка серти вöчан удж чужассис. Ковмис лöсьöдчыны экспедицияöн туйö.
Юралысьöс вежысь Лув, кыдз куратор, ошкис Утлысь видзöдлас артмöм проблема вöсна и восьтiс сылы шöр гусятор: «Со тэныд водзвыв юöртöм тайö чипын. Квадрат сетка кузя миян наблюдательяс казялiсны Му эжлысь вежсьöмъяс. Му пластьяс вöрзьöмысь артмисны кык потöм, кодъяс вермасны регыд вайöдны виччысьтöмторйö. Колö непременнö тöдмавны, артавны и скопируйтны Войвывса Мутас да вöлисти тырвыйö лöсьöдны план бала. Дерт, могыс абу кокньыд. Мый колö - карö веськöдлан шöрин пыр. Бур туй!»
«Да, моглы мог!» - думö усис Ут да сигнал сетiс удж кузя киувсаяслы чукöртчыны сы кабинетын. Совещание вылын öтувъяöн дасьтiсны йитöм схема и сöмын сэки экспедицияöн веськöдлысь юöртiс ассьыс бöръя шуöм: «Миян мог öпаснöй. Магнитнöй амплитуда ыдждöма кык пöв, быд кадö вермасны торксьыны энергетика да юöр системаяс, му визьяс кöнсюрö вöрзьöмны, видлöгъяс босьтны стöчаинъясысь и непременно быд мурталöм тестируйтны. И медбöр, асьныдö видзö, весьшöрö не лысьтöдчыны кöнi оз сулав сiйöс вöчны».
И со öти кадö, куим самоходнöй лазер аппаратöн экспедицияын вöлысьяс петiсны ас мунан туйясöд.
Ут да кык сылöн уджалысь лэччисны медджуджыд «нулевöй» визьöдз. Кöть и сьöкыда сетчис пытшкöсса гöраса донiз, но аппарат зiля «сёйис» аслыс туннель модаа туй. Вентиляция да кислород сетан системаяс «капсула» машина пытшкын ыджыд нагрузка вöсна векджык кыптöдiны температура и ковмылiс частö дугöдлыны мунан öд. Некымын местаын приборъяс пасйисны мусин вöрöм да вежласян личкöд. Дерт, регистратор серти Ут тöдмалiс сулаланiнъяслысь координатъяс, а сэсся вежис мунан туй, медым туявны чегöминлысь туйвизь. Но, регыд галограмма пыр видлалiгöн веськöдлысь казялiс, мый потöмыс мунö пыдлань «нулевöй» визь улöдз. Ут дугöдiс водзö туялöм: öтикö, другысь вошис йитчöм Веськöдлан Шöринкöд, а, мöдкö, инструкция серти эз вермы вуджны «нулевой» визь.
 «Так, ёртъяс! Ылöсалöм мыччöд ми чукöртiм мый вермим. Водзö туявны чегöмин ог вермö. Кöть и абу йитчöд весиг ас чукöръяскöд, тiян юöрта, мый удж помассис. Шойччыштöм бöрын петам бöр туйö. Пасибö ставлы бура уджалöмысь!» – веськöдлысь помалiс сёрни. 
Эзысь скафандра войтыр «капсула» пытшкын пукалiны ас креслöын и быдöн аснога шойччис. Ят, техника да системаяс кузя специалист, прöста узис, Ют, уджтасалысь, монитор пыр кутшöмкö лыдпасъяс арталi, а Ут нимкодя думайтiс Ила йылысь, кодöс и, збыль, сьöлöмсянь радейтiс. Казьтылiс, кыдз неважöн гöтырыс сёрнитiгöн шуис сылы: «А тэ, менам медматысса морт, но ме ог быд дырйи тэнö гöгöрво, тэ кутшöмкö тешкодь, кутшöмкö гöгöрвотöм. Тэ зэв бур, меным зэв кокньыд и долыд тэкöд. Меным  весиг öти нывбаба шуис, мый ми тэкöд торъялам мукöдсьыс ас оласногöн. И тайö сiдз и эм. Ме ачым вежси тэкöд олöмын. Гашкö, ме сöрöм висьтала, но меным тадзи кажитчö…» А воча верöсыс сывйыштiс сiйöс да окыштiс. Нывбабалы быттьö яндзим лоис, мыйысь киясöн тупкис чужöмсö. Зато та бöрын Ила векджык старайтчис инмöдчыны Утлы чужöм чужöмö. Колö пасйыны, мый и водзнас верöс эз öтчыд окавлы гöтырöс, но татшöм мöдарö вежсьöм медводдзаысь казялiс. И öнi вöлi öти дум – öддьöджык бöр воштöдчыны гортö, кöть мый, а гажтöмлун вочасöн пыкны пондiс мужичöйöс. Другысь кылiс ылысса лязгакылöм шы, а сэсся вывсянь грымгысьöмысь дзöркнитiс машина и салонын кусiс би. «Ят, аварийнöй би!» - гораа тшöктiс Ут. Некымын здук мысти «капсула» пытшкöс бара югзис.
«Ют, прöверитны аппаратуралысь туянлун, - индiс веськöдлысь. – Ят, прöбуйтлы петны локтан туйö!»
«Ак, жаль, мый абу некутшöм связь, - дöзмöмпырысь думыштiс Ут. – Да, пöжалуй, ыджыд буждöм!» Кадысь-кадö машина зöркöдiс, но, буракö, ньöжйöникöн Ят петкöдiс «капсула» локтан туйö и вермана öдöн каттис туннель кузя. Бус гартчöмысь весиг прожектор модаа югöр эз вермы ылöдз писькöдны пемыд «стена». Ут гöгöрвоис, мый эновтны öпаснöй зона вермасны не удитны – приборъяс петкöдлiсны ыдждöм мусин вöрзьöм. 
«Ут, миян проблема, энергосистемаын кутшöмкö дзугсьöм!»  - юöртiс Ят. «Кытчöдз верман нуöд водзö», - спöкöя шуис веськöдлысь да монитор кузя пасйис координатъяс. Войтырлöн майшасьöм нöшта на ыдждiс. Машина öдва-öдва прöйдитiс кык сьöкыд бужöд и недыр мысти дугдiс мунны. «Всё, энергия сетан коэфициент сöмын öтик прöчент, - тöдчöдiс Ят. – Колö видлавны схема серти да корсьны торкасьöм».
«Ют! Выключит став приборъясдö, сöмын кольны контрольно-аврийнöй, - тшöктiс Ут да индiс. – Ят, ме дась отсасьны, давай веськöдлы, кöть мый, а колö лöсьöдны торкасьöм».
Бара кöнкö ылын кылiс мупытшса сыркмунöм: öтикысь, мöдысь… Ымзiс видзчысян сигнализация. Машина пытшкын терпливöя ноксисны войтыр. Найö тöдiны, мый отсöг оз ло и мый став надеяыс ас вылö.
Бöрыннас Ятлы, удайтчис корсьны помка, но веськöдны артмис сöмын пöшти джынвыйö. «Энергетика вынйöр сöмын нелямын куим прöчент, сiдзкö эм позянлун мунны мöд режим вылын. Сэсся нинöм не вöчны. Вежан юкöн запасын абу, - сьöкыда лолыштiс специалист. – Позьö водзö вöрзьöдчыны».
«Сöгласен!» - шуис Ут да выключитiс видзчысян сигнализация. Машина ньöжмыда вöрзис туйö и быдöн эскис воштöдчыны гортöдз.
А сы кадö Юралысь чукöртiс ыджыд Сöвет. Му эжлöн вежсьöмъяс требуйтiны дугдывтöм контроль, а туясян бöртас эз вöв помалöма. Гöгöрвотöм на вöлi экспедициялöн тöдмалöмъяс, кöть и кык чукöр воис, а коймöдкöд весиг некутшöм связь эз вöв. Ситуация тэрмöдiс корсьны петан туй.
«Думайта колöны пыр позьтöм мераяс. Медводз, ыстыны торъя авария бырöдан чукöр корсьны Утöс ёртъясыскöд. Налöн мунан туй коймöд визьöдз тöдса, а сэсся вошис йитöд. Та кындзи, выль план серти содтöд лöсьöдны му вöран гыяс пасъялан постъяс. Став уджсö координируйтö Веськöдлан Шöрин. Кывкутысь – Юралысьöс вежысь Лув. Ме помалi. Юалöмъяс эмöсь? Сiдзкö ставлы уджавны!» - сёрнитöм дугöдöм бöрын Мув тшöктiс Лувлы кольччыны. Син синмö видзöдöмöн сёрни панас вöлi öтик – Ут йылысь. «Корсям кö сiйöс ловъяöн, чайта, позяс сетны сылы медбöр испытайтöм – лэдзны Му веркöсö. Колис куим олан кытш, кыдз Ут олö Му пытшкöс Мирын, Закон торкалöм эз вöчлы, лöсьöдiс семья, вежöр-сяма, надёжнöй уджалысь и олысь, а медым чужанiнысь гажтöмтчöм эз йир ловсö, мед петалö Му вылö. Кыдз думайтан?» - юксис ас видзöдласöн Юралысь.
«Экспедиция водзын ме нин сетi сылы позянлун петавны колана мог серти, но öнiяöдз эз на вöв сигнал. Ме эска Утлы!» - вочавидзис Лув.
«Но, бур! Пондам виччыны юöр!» - помалiс Мув.

* * *
Вошöм туялысь чукöрö пырысьясöс и, збыльысь, дзугис неминуча. Джынвыйö киссьöм му пластöн тупкыссьöм машина битöг и шытöг гаг моз дзоргöдчис ас вöчöм туннельын. «Капсула» пытшкын сöмын авария сигнал йöгйис гöрд биöн, а экипаж вöрзьытöг пукалiс ас местаын. Лоöм серти, энергия сетан система дзикöдз стройысь петiс и öнi сöмын уджалiс авария бырöдан установка, медым кöть кислород сетны. Слабмöм медъёна личкис Ятöс, кодi некымынысь нин садьсö воштылiс. Ут кадысь кадö вуджöдлiс сылы ассьыс кислород пай.
«Дерт, дыр татшöм ногöн миян не кутчысьны, - мöвпалiс веськöдлысь. – И петан туй абу, сöмын отсöг вылö надейтчыны. Небось, оз вунöдны».
Куньтырасьöм пыр Ут казялiс, мый вошласьны кутiс. Син водзын петкöдчылiсны ай-мамыс, чоя-вока, Илля дедыс, рыж кöбыла-вöв… сапкис небыд лым… берег дорын тыдалiны гортса колльöдысьяс, кодъяс öлалiны киöн… Ила сулалiс кияс нюжöдöмöн сылань… и кутшöмкö еджыд тшын пöдтi и пöдтi … Морт надзöник восьтiс синъяс и другысь кылiс увгöм шы, но пемдöм тöдлытöг сiйöс уськöдiс сынисадьö. Артыштыны кö, мездысьяс ас кадö аддзисны вошöмъясöс. Правда, сöмын Ятлы некодi нин эз вермы отсавны, сылöн лолавтöм шой нюжалöмöн куйлiс креслöын. Утöс да Ютöс удитiсны ловзьöдны. Сэсся тшын ни бус эз тыдав син водзын, кытчöкö «кылалiны» мöвпъяс, вошис пемыд… - Утöс унмовськöдiсны. Дыр али недыр, но садьмöм бöрын мужичöй гöгöрвоис, мый ловъя. Кутшöмкö ки-кокö тэчалöм электроннöй индикаторъяс, тöдтöм войтыр да кузьмöс югыд салон чуйдöдiсны куйлысьлы мездысьöм йылысь. Шыöдчöм пыдди Утлöн артмис шöпкöдчöм и сыысь некодi сiйöс эз кыв. Но, кор бараысь кöсйис кывлысьны нем виччысьтöг воштiс садьсö.
«Ут, Ут, садьмы, тайö ме, Ила! Кылан менö?» - Ила юрсö верöслысь кутöмöн вöрöдiс сiйöс.
«Ила, öмöй тэ? – кок йылö сувтны кöсйöмöн мужичöй кутчысис нывбабалы пельпомö. – Ила, тайö тэ! Тайö тэ, ме гортын! Öк, кутшöма узьыштыны кöсъя!»
«Узь, узь, донук! Ставыс бур! Шойччы! – ланьтöдiс сiйöс гöтырыс. – Тэ ас гортын!»
Недыр кад мысти Ут, бурдöм бöрын, прöйдитiс специальнöй тэст, а сэсся Юралысь корис сiйöс ас дорö. Ыджыд кабинетын, кытчö вайöдiс сiйöс колльöдысь пукалiны Юралысь да Сöветса членъяс.
«Видзаалам тэнö, герой!» - шыöдчис Мув кимодз морöсö пуктылöмöн. Ут воча сiдзжö видзаасис.
«Экспедиция бура збыльмöдiс тшöктöм. И öнi лöсьöдöм план серти пансисны нин ыджыд уджъяс му потанiнъясын ёнмöдны водзсасян сооружениеяс да мукöд колана вöчанторъяс. Да, öбиднö, мый Ят, миян туян олысь, сетiс ассьыс лов великöй миссия вöсна, но тайö эм миян шуöм. Вунлытöм паметь!» Ставöн сувтлöмöн пасйисны кулöмалысь паметь.
«Но, а тэ, Ут, медводдза Мувывса морт, кодöс Сöвет наградитö куим сэрöга Почёт знакöн. Чолöмала!» - кимодзсö морöсö пуктылöмöн донъялiс Мув Утöс.
«Служита Му пытшкöс Мирлы!» - вочаалiс олысь.
«А тайö тэныд паметь вылö, - Юралысь сетiс киö Утлы сылысь пернасö. – А тэныд Енмыд и, правда, видзысьöн вöлöма».
Кабинетысь Ут петiс морöсö крепитöм эзысьöн дзирдалысь наградаöн. Öдвакö, морт пыр гöгöрвоис тайö лоöмторсö, кöть и лоис сiйö стöч помка вöсна.


Ыджыд тыш.

Содiс нöшта джын олан кытш. Гозъялöн быдмис ичöт пи, кодöс нимтiсны Тукöн, а олöм туялiс асьсö лöсялöм серти.
Öтчыд юöртiсны общöй тревога. Татшöмыс нин дыр эз вöв Му пытшкöс Мирын. Быд тшупöдса олысьяс чукöртчисны ас чукöртчанiнын информатика экран водзын. И со петкöдчис Юралысь: «Ас йöз! Ме шыöдча тiян дорö. Миян Мир кöсйö пасьвартны гундыр вöрöг, кодi ыджыд котырöн дзугö жугöдлöмöн нуöдан система да вийöмöн миян йöзöс кöсйö босьтны Му пытшкöс Мир. Дорйыны ас Мир – миян мог! Öнiсянь быдöн тшöктöм серти лоö дорйысьöн. Вермöм лоö ми сайын!..»
Утöс пуктiсны «С» подразделение командирöн. Дислокация серти доръян участок паськöдчис нёльöд му визь кузя. Командир бура тöдiс кутан фронтлысь торъялöм и лыйсянiнъясдö бöрйис, дерт жö, ас ногöн. Сылöн штабö пырысь специалистъяс быд дырйи юöртiны видлалöм – туялöмъяс кузя обстановка. 
Кыдз вöвлöм вöеннöй морт Ут гöгöрвоис, мый водзвыв колö тöдмавны кытысянь öпасность вермас лоны. Лазер öружьеöн вооружитчöм йöз тöдiны ассьыныс служитан мог и некодi эз лыддьысь ас чинöн. Ставöн виччысины паныдасьöм вöрöгкöд. Кодi тöдас, кодлöн кутшöм полöм ас пытшкын дзугласис?
Но, Ут эскис ас войтырлы, öд водзвылö олöмыс быдöнлöн ас сайын, сыысь на сiйö дум серти тöдiс видзчысян тышлысь сьöкыд пом. 
Быд дозор видзöдiс сканер пыр ас сектор, а та кындзи фронт кузя нöшта на патрулируйтiсны вешъялан лазер пушкаа группаяс. Куим морта экипаж вермис и отсöг вылö пыр воштöдчыны кытчö колö, и ылысянь на вöрöгöс пасьвортны. Кадысь кадö Ут примитi юöръясдö быд секторысь обстановка йылысь. И со виччысьöм помассис. Сейсмология приборъяс дрöгмунiны и пондiсны пасйыны некымынiнысь мусин вöрöм. «Внимание! Секторъяслы – куим, вит, квайт! Гöрд сигнал! Гöрд сигнал! Матысмö öпасность! – связь пыр шыöдчис командир. – «013», «014»! Прöтивникöс корсьны 302, 304, 307 квадратын и лыйлыны. Не лэдзны фронт визьöдз! Кыдз гöгöрвионыд? Приём!»
Вежон кылiс юöр: «Ставыс гöгöрвоана!»
Виччысьны ковмис недыр. Специальнöй видзöдысь монитор пыр пасйис кык сигнал неприятельöс вийöм йылысь. Но, радлыны водз на вöлi. Майшöдлан юöръяс быдлаысь корины содтöг отсöг. Ут ыстiс ассьыс став видзас – кык машина. Веськöдланiнын колисны сöмын кык оператор да лыйсьысь. А Веськöдлан Шöринысь кöсйысисны мöдöдны нöшта куим вешъялан группа, но бöрынджык. Гöгöр кылiс вöрöм да юр поткöдана шы. Весиг шлемофон эз вермы дорйыны шы гыысь. Сы костi монитор кузя оператор казялiс веськыда локтысь тöдтöм объект. Ут пыр сетiс команда пуксьыны машинаö. Сэсся ачыс корсис координатъяс и здукъяс мысти тшöктiс лыйсьысьлы лыйны лазер пушкаöн. Ярбиа югöр розялiс мупытшкöс. Петкöдчис сигнал: «Пасö инмöма!» «Молодеч! – горöдiс ышловзьöм командир лыйсьысьöс ошкöмöн. – А öнi вежам места, координат «С-285, 25 градус 02 минута». Капсула вöрзис фронт визь кузя.
Мунiгöн öти местаысь аддзисны жугалöм капсула, кöнi куйлiны урöдмöм куим шой. Ут пасйис электроннöй планшетö номер да местаин. Дерт, сьöкыд вöлi видзöдны кулöм дорйысьяс вылö, но мый вöчны – тайö чорыд тыш!
Связь серти фронт кузя сöмын куим сектор кутчысис дзоньöн. Колö вöлi кöть кыдз, а кутчысьны. Приборъяс петкöдлöм кузя вöрöг век на зырсис водзö. «Но, ёртъяс, тайö восьса сектор пондам кутны. Положение миян фронт кузя лёк! – шыöдчис командир. – Кор на отсöг воас, ме ог тöд. Бырисны нин нёль экипаж. Гундыръяс мудерöсь: öтик-кыкöс мöдöдны öтилатi, а мукöдъяс – сьöрсьöн-бöрсьöн öти туйöд водзö мунöны мöдлатi. Сыысь öтка экипаж ас секторын и оз вермы гындыны татшöм ыджыд вöрöг армада. Вуджан туй серти, тыдалö, фронт вуджöмны кык-куим гундыр. Вермасны и ещö татi пырны миян территорияö, сэки лоö ыджыд неминуча. Сiдзкö ми и паныдалам неприятельöс».
Другысь прибор петкöдлiс тöдтöм объекткöд öтлаасьöм, но вöлi нин сёр гöгöрвоны мый лоис. Гальскöм сорöн тракнитöм нем виччысьтöг первой падмöдiс капсула пытшкын пукалысь войтырöс, а сэсся кутшöмкö вынйöр лёкнога лямис салон вевт. Ут тшук удитiс кватитны киö лазер автомат да вывлань чургöдöмöн личкис кнопкаö. Югöр сотан визьöн артмöдiс ас бöрся еджыд ру пуркйöг, а сэсся недыр кылiс кыйлöн чушкöм. Здук мысти дугдiс грымкакылöм и сöмын би кинь чирскöмöн сявкйис салон пытшкын. Кор пуксис чöв-лöнь, Ут став вынысь йиджсьöмöн йöткис джигалöм öдзöс да петöм бöрын биалöм ичöт пöнарöн югдöдiс гöгöрин.
Кок улын лятiа пемыдруд нильöг, вукйöдöм пыдди, мöдарö, скöрмöдiс мортöс. А со и вöрöг! Вöлöмкö, со сiйö кутшöм: син водзын медводз тыдалiс гундырлöн ныр-вом – ыджыд юра, турунвиж синма, кый куа руалысь туша куйлiс машина вылын. Пöнар би югдöдiс чулькторъяса кузьмöс шой и сöмын сэки Ут ланьтöдiс асьсö повзьöмысь. «Так вот тi кутшöмöсь!» - скöра шуис морт да бöр öдöбсис машинаö, медым мездыны пытшкысь дойдчöм ёртъясöс. Öти бöрся мöдöс петкöдiс «капсула» пытшкысь ставнысö туннельö и пыр корсис авария связь. Кутшöмкö кадколаст мысти туннель чукыльсянь тыдовтчисны биа югöръяс. Командир веськöдiс сэтчань автомат да виччысис, ас думысь, кортöм «гöсьтъясöс». Но кор мыччысис ас кодь «капсула», сьöкыда лолыштiс: «Тайö миян, эттöс отсöг…»
Ут медводз экипажса старшöйлы тшöктiс кык дорйысьöс кольны сыкöд, а дойяса йöзöс нуöдны бурдöдчанiнö.
«И медбöр, мед командование мöдöдас татчö кык машина. Ми куимöн танi кутам сектор, кытчöдз кислород тырмас. Но тэрмась, бур туй!» - бöръявыв виьталiс Ут да öлыштiс киöн.
Туннель горсъясö дзебсьöмöн да лазер оружие чургöдöмöн войтыр виччысины вöрöгöс.
Ут видзöдiс прибор монитор вылö, кöнi визя амплитуда пас «йöктiс» öткодя ногöн вежласьтöг. Мудзöмысь мужичöй сэсся пондiс вочасöн куньтырасьны. Гöгöр вöлi чöв-лöнь да пемыд, кöть и пöнар би югдöдiс гöгöрса неыджыд эрдiн.
Гажтöм мöвпъяс гудрасины вем пытшкын, зато вошис пытшкöсса полöм. Командир радиосвязь пыр кутiс йитöд ас код кузя куим секторса дорйысьяскöд, но кадыс мунi, а юöр век эз лок. Ут кыкысь нин шыöдчис корöмöн, но весьшöрö. Буракö, Веськöдлан Шöринысь сiйöс ланьтöдiсны мöд юöрöн: «… вöрöг зiльö вуджны коймöд му визь пыр, а тiян фронт вылын лöнь… видзöдö вежсьöмъяс…»
Му стенлань ляскысьöмöн морт бара кутiс вугравны, но другысь пельö дзизгис сигнал. Прибор-пеленгатор петкöдлiс локтысь пас. Ут юöртiс ёртъяслы: «Внимание! Вит градус веськыдлань, локтысь пас, ылнаыс кöкъямыссьö метра, вит-квай метра секундаöн, вешйыны туннель кузя, кыйöдны и бырöдны!» Дорйысьяс тэрмасисны весьтасавны. Видзчысьтöг вöрöг бергöдчис öкмыдас градус мыдта шуйгалань. Торъялана кост öддьö чинiс. Ут бöр котöртiс кыдз вермис медым не сетны фронт визьсö вуджны. Кор нин колис квайтымын-ветымын метра автоматлöн прицел кузя восьтiс лыйсьöм лазер югöрöн. Сотöмöн вундöм му стена водзвылыс тупкыссис бус валйöн. А прибор нин петкöдлiс паслысь туннель вуджöм. Ут эз дугдыв лыйöмысь и со паслöн мониторын дугдiс öд. Дорйысь туннель кузя водзлань мунöмöн корсис вöрöглысь вуджан места, кöнi сьöд нильöг лятiа визь кыссис пемыд розьтi. «Ага, гашкö дявöлыд ранитчöма да ловъяöн куйлö? – думыштiс Ут. – Но, мый вöчны?» И, збыль, кыськö пыдысь кылiны лöсьыдтöм чушкöм шыяс да джöмдалана увгöм. Командир бöрйис прибор серти гундырлысь куйланiн, вуджöдiс прицелö, а сэсся туйвизь веськыдлань яра ыстiс виан югöр. Бöрыннас, прибор тöдчöдiс чут. «Вот и ставыс! Нöшта öтик вöрöг пом корсис!» - дöвöляпыр шуис аслыс Ут. А со и квайтöд секторысь воис юöр – дорйысьяс коймöд гундырöс нин пасьвартöмны, но и ас костын öти ёртöс воштöмны.
«Та-а-к! Сiдзкö подразделение чинiс кöкъямыс мортöдз, квайтöн ранитчöм да куим бырöм машина,  – пасйис планшетö командир. – Зато, дас öтик гундыр гындöма и некодлы миянöс не вермыны! Ак, эськö унджык лазер пушка кö вöлi – позис ылнасян на вöрöгöс котшкöдны! Да, бырöм йöзсö жаль!»
Кутшöмкö кадколаст мысти воисны выль дорйысьяс, кодъяс вежисны Утлысь повзьытöм киувсаясдö. А ачыс, командир, тöдмöдiс выль веськöдлысьöс участок вылын положениеöн, сетiс информация вöрöглöн локтан туйяс йылысь да вöлисти машина нуöдiс сiйöс шöр оланiн базаöдз.
Гашкö и тешкодь боксянь казявны, но гöтырыс верöсöс медводдзаысь татшöма сьöлöмсянь виччысис. Нывбаба кутчысис мужичöйлы сьылiö да дугдывтöг броткис вомгорулын öти и сiйö жö кывъяс: «Радла, тэ ловъя! Радейта! Радла, тэ ловъя? Радейта!..»
А воча Ут сöмын нюмъялiс: «Ланьт, ланьт мусаöй! Ланьт ставыс бур!..»
Но, колис шуда шойччан кадколаст и Утöс мöдöдiсны выль Войвывса су дорö, кöнi пуктiсны сiйöс веськöдлысьöн дорйöг ёнмöдöм кузя. 
Мый, мый, но татшöм мог пöртны олöмö сылы тыдалiс зэв сьöкыдöн: опыт эз вöв да и фортификация кузя этша мый тöдiс. Буракö, тшöктöм, эм тшöктöм!
Тöдчöдöм серти ачыс укреплениеыс вöлi эз кутшöмкö гырся стрöйба кодь либö стена модаа, а джуджыд судтаа электроннöй «пояс», кодi имейтö лазер тыралантор. Сiдзкö быдкоя бокöвöй вуджысь, сiйö жö вöрöг, лоас бырöдöмöн.
Киувса специалистъяс отсалiсны веськöдлысьлы помавны сьöкыд доръян схема. Колис сöмын бöрйыны «пояс» визь кузя гуся контрольнöй пультъясдö оборудуйтны.
«Внимание, «04й»! Кымын пост шöр туннельöд сувтöдöма?» - связь пыр медводз юалiс Ут. 
«01й»! Юöрта! Кызь кык пост да нёль вешъялан патруль. Обстановка вежсьытöг!» - воис вочакыв.
«Виччысьöй инженернöй группа «К-315» квадратын», - помалiс сёрни веськöдлысь.
Кык ас специалисткöд Ут вöрзьöдчис шöр туннель кузя. «Капсула» кодь машина сöмын лайкöдiс да дзизгис пельын контроль сигналöн. Другысь веськöдлысь тшöктiс сувтны да шуйга боксянь пырыштны му пластö. «Мыйкö танi абу сiдз! Сканер петкöдлö кушинъяс!» - Ут восьтiс öдзöс да пöнар югöрöн видлiс орччöн воссьöм пемыд потас. Сулыштöм бöрын сiйö босьтiс салон пытшкысь ассьыс автомат да ыджгöдiс лазер югöрöн коласт доръяс. «Да-а! Джуджыд кодь вöлöма», - шуис Ут да тшöктiс вайны гез пос. Веськöдлысь шыöдчис Кут дорö: «Ме пыдди кольччан старшöйöн, кутан связь, а кутшöм тайö рудöг, ачым прöверита».
Тадзи Ут ас кöсйöм серти веськалiс тöдтöм инö. Из горс пытшкöс чуймöдiс мортöс. Кöнсюрö сигöртас кодь, а кöнi пика сяма тшерба йиртъяса гöрда-виж рöма жыръяс воссисны син водзын. Рöчöн-рöчöн лöзалiны кварц минерал пластъяс. Ыласса пуркъялысь ру шуштöма вежмöдчи, мыйысь Ут сулыштiс думыштчöмöн, а сэсся смела воськовтiс водзö. Но, кор кылiс грымакылöм, быттьö изъя буждöм, морт бара сувтiс да кывзысис. Пуксис чöв-лöнь. Автомат водзлань веськöдöмöн мунысь видзчысяна ногöн пырис матысса векни кост коласö, кытысянь петiс паськыд кушинö. «Господьö, тайö нö мый?» - думыштiс Ут тöдтöм гырысь лы кодь чукöръясдö аддзöм бöрын. И, збыльысь, матыссянь видлöм петкöдлiс унапöлöс звер чукöр лысьöм да кузь водзиръяс. Дерт, татшöм серпас аддзыны мужичöй эз вермы чайтны, мыйысь и шыöдчис радио пыр: «Внимание, Кут! Горс пытшкысь аддзи тöдтöм лысьöмъяс, вичча экспертöс. Кылiн менö?»
«Да! Гöгöрвои! Веськöдлан Пультысь кора экспертöс! Отсöг колö?» - сёрнитiс специалист.
«Пасибö! Оз ков! Виччыся!» - вочавидзис веськöдлысь да пуксис виччысигмоз шойччыны.
Орччöн куйлiс öти метраысь кузьджык вижöдöм юр лы и Ут нюжöдiс ки медым инмöдчыны. «Дивö да и сöмын, со кодъяс коркö эттöс олöмны Му пытшкын, а, гашкö, Му вылын? – думö усьöмöн дивуйтчис морт. – А öд мый ми тöдам, морт сямаыс? Мый ме ачым тöдмалi Мупытшкöсса Мир йылысь, сiйö мукöд морт оз тöд… Артмö, мый öтияс – оз тöдны сы йылысь, мöдъяс – тöдöны и, мöдарö, мый öтияс тöдöны, сiйö мöдъяс оз тöдны. Сiдзкö, быд Мир олö ас гусяторъясöн да аспöлöс оланногöн. Кöть и эм кутшöмкö йитöдъяс да вывтi жö нин торъялö быд Цивилизация Му Планетаын…»
Эксперт воис öддьö. Ут паныдалiс сiйöс да петкöдлiс аддзöмтор. Сэсся отсалiс вöчны замеръяс, босьтны пробаяс, снимайтны камераöн да сканируйтны.
«А öнi пöра миян татысь öддьöджык мунны, - висьтасис специалист. – Горс пытшкын ыджыд концентрация сернистöй биарулöн».
Кор войтыр бöр воштöдчисны туннельö, Ут век жö юалiс: «А тайö лысьöм кодлöн вермас лоны?» Мöдыс ас чайтöм серти воча юöртiс: «Зэв важöн коркö Му пытшкын вöлöма мывкыдлуна Цивилизация. Олысьяс - вöрпа модаа öблика, зэв ыджыд тушаа – ми найöсдö шуам бардзувъясöн. Миян наука важöн нин туялö, но тырмытöм на подувыс, этша на тöдам. Дерт, и тайö аддзöмторсö непременнö специалистъяс пондасны тöдмавны. Быд олысь котырлöн вöлöма аслас мудор и векджык пытшкöс ю-ты бердын. Олöмны öтув, аснога шы гыясдö ыстöмöн «сёрнитöмны» öта-мöдныскöд, а туйдöдчöмны магнит гыяс серти. Сёянторöн вöлöмны посни пода олысьяс. Му веркöс вылö öдвакö мыччысьлöмны, öд кислород абу лöсялöма найöслы. Наукаса Шöринын бöръя корсьöмторъяс кузя тöдмалöмны, мый бардзувъяслы весиг весьшöрö вöлöма, шуам, кизьöр биару. А со мыйысь тайö Цивилизацияыс бырöма стöча тöдмавны öнiяöдз оз удайтчы».
«Да-а! Интереснöй висьталöм, - шуис Ут, а сэсся содтiс. – Гашкö, коркö и миян йылысь татшöм ногöн кодъяскö туявны кутасны? Позьтöм артавны, мый на водзын». 
Водзлань вöрзиг водзын Ут йитчис радио пыр Веськöдлан Шöринкöд да корис «К-285» квадратö содтöд квайт морта инженернöй группа новлöдлан пульт оборудованиеöн, а сэсся тшöктiс Кутлы виччыны специалистъясöс: «Делöыс сыын, мый татысянь ковмас контрольнöй пультъясдö оборудуйтны. Ми ог тöдö кутшöм и кöнi нöшта вермасны лоны горсъяс, кытi позяс спöкöя быд вöрöглы казявтöг вуджны сигнал «пояс» горувтi. Гöгöрвоин менö?»
«Да, Ут, гöгöрвои. Тэ прав, ме сöгласен, - старшöй инженер дöвкнитiс юрöн. – Ме пыр юöрта, кор воштöдчас татчö группа».
«Бöрти ме тэныд юöрта ас канал кузя пульт тэчанiнъяслысь координатъясдö», - шуис Ут да öлыштiс киöн. 
Туннельлöн югзьöминъяс машина биясысь вералiны син водзын. Мунысь «капсула» кöнкö исковтiс, а кöнкö лайкöдöмöн Утöс лöсьыда тешöдiс. Новлöдлан электроннöй планшет стöча лыддис мунан туй, а сканер аслыспöлöс серпасöн петкöдлiс пытшкöсса веркöс. Öтмоза быд туйкост прöйдитöм бöрын Ут сувтöдлiс машина да тэчалiс индикатор пасъясдö. Регыд уджъяс помассисны, а экипаж дзоньвидзаöн воис «К-315» квадратö, кöнi виччысис веськöдлысьöс вежысь Тук. Ут тöдмöдiс ёртöс положение йылысь, сетiс координатъясдö быд контрольнöй пульт серти да висьталiс гуся юöр: «Неприятель дугöдчис усьласьны шöр фронт кузя, сiдзкö, логика вöсна, колö виччыны вöрöгöс миян участокын. Думайта, инженернöй группа öддьöн йитас контрольнöй пультъясдö лазер «поясö» и быд здук позяс казявны уськöдчöм ин. Сöмын ас кадö колö вешъялан патрульяслы да пöстöвöйяслы видзöдны моз артмы кутшöмкö ногöн, шуам, вуджöм ранитчöм гундыръяслöн миян территория вылö. Жалиттöг и повтöг виявны вöрöгöс кытысь казяланыд! Тайö шöр командованиелöн тшöктöм! Ставыс гöгöрвоана?»
«Да, Ут, ставыс!» - вочаалiс Тук.
«И со на мый. Тэ, ас боецъяскöд таладорсянь дорйысян, а ме ас йöзкöд – тыладорсянь «К-250» квадратсянь. Связь кутам öтувъя радио канал кузя! Но, кутчысь!» - ёртъяс сой сойöн инмöдчисны öта-мöдлы.
Веськöдлысь Туклы эз висьтав сöмын из горс аддзöм йылысь, кöнi ас думöн решитiс сувтöдны содтöд куим боеца, пост.
Бöр мунiгöн Ут нöштаысь аддзысьлiс быд постовöйкöд да патрульнöй экипажъяскöд медым на и прöста бур кывйöн смеллун кыпöдны дорйысьяслысь. Бöрыннас примитiс юöр Кутсянь, кодi висьталiс специалистъяслöн воöм йылысь. Воча веськöдлысь мöдöдiс связь пыр тэчалöм индикаторъяслысь координатъяс да тшöктiс босьтчыны уджö.
Кымын этшаджык колис туйкост гöгöрвотöм из горсöдз, сымын ёнджыка Ут мöвпалiс кварц казялöм йылысь: «Кварц – сiйö эм стратегия сырьё! Сiйö, кыдз тöда, и энергия вуджöдысь, и энергия кутысь, и … Сэсся ог помнит. Шуам, электротехникаын зэв колана материал. А гашкö и гундыръяслы сiйö жö колö? Öд кыськö найö перйöны аслыныс энергия! Ладнö, гадайтны ог понды. Колö юöртны Веськöдлан Шöринö, менам киувса йöзкостын татшöм специалист абу».
Бöрти, «К-290» квадратын Ут паныдасис инженернöй группакöд. Веськöдлысь нöштаысь казьтöдiс войтырлы мый колö вöчны да кутны йитöд сыкöд.
Бур, мый Ут удитiс сувтöдны пост горс пыранiнö. Веськöдлан Шöринö кушинъяс аддзöм йылысь юöртöм бöрын сiйöс пыр корисны шöр базаö. Веськöдлысьлы быть ковмис эновтны фронт и петны туйö. Вöлöмкö да, тöдмасьöмны нин сэтчöс специалистъяс туялысь экспертлöн отчётöн да кыптöмны юалöмъяс.
Утöс примитiс Юралысьöс вежысь Лув. Кабинетын нöшта вöлiны куим старшöй специалист. Медводз Лув юалiс дорйöг ёнмöдöм кузя вöчöм уджъяс дасьтöм йылысь, а сэсся такöдiс Утлы: «Тэнад участок, пöжалуй, медбöр позянлун вöрöглöн, кытi вермас лоны петöм миян Мирö. Специальнöй подразделение «Б», дерт, пондас кутны дорйöг, но медъёна öнi тревожитö надёжнöя ли оборудуйтöм инженернöй укрепление вермас лоны видзöгöн. Гашкö, кутшöмкö содтöд колö техникаын выльторъяс либö ещö мыйкö?»
«Ме надейтча öтувъя вöчöм лазер «пояс» вылö, кодлöн тырмöмöн вынйöр дорйыны Войвывса рубеж, сöмын век колö дöзьöритны электроннöй система, сэки лоас имитанаöн. А сiдзкö водзöвылö, кыдз ме думайта, строитны колö торъя оланiн база да энергия сетан станция».
Кост мысти Лув водзö нуöдiс сёрни: «Но, выль база йылысь водз на сёрнитны, а вот аддзöм из горс серти специалистъяслöн эм ас юалöмъяс. Пöжалуйста!»
Ут висьталiс мый из горс пытшкысь аддзылiс торйöн на – кварц минерал юкöнъяс. «Су дор визьсянь горс нюжалö асывводзлань, - помалiс сёрни висьтасьысь, а сэсся содтiс ассьыс кывкöртöд. – Думайта, лючки öпаснöйтор миян грöзитö тайö горс пыр, лазер «поясöн» джуджта серти ми ог вермö сiйöс кутны. Дерт, пуктöма куим морта пост горс пыранiнын, а мый водзö, ме ог тöд, да и некод оз тöд».
«Да! Обстановка абу кокньыд. Быдтор вермас лоны, - сьöкыда лолыштiс Лув. – Ас костын восьта гусятор. Миян эм гуся оружье, мыйöн вермам дорйыны ас Мир быдкоя вöрöгысь, но сiйöн вöдитчыны öнi оз позь. Айму дорйыны бур мый вермам на и лазер отсöгöн. А горс видзны отсаласны боецъяс пушкаöн. Со и ставыс!»
Век жö, бöр мунiгöныс нин ас участокö, Ут гöгöрвоис сöвещаниелысь кывкöртöдъяс кык ногöн. Öтикö, шöр могыс Му дорйöм, а мöдкö, оз тыдав тырвыйö позянлунöн вöдитчöм.
«Но, мед, ыджыдаяслы тыдаланаджык. Гашкö, ачым дзугси», - ланьтöдчис думъясдö песöм бöрти морт. Веськыда кö шуны, бöрти обстановка лоис вежласянаöн и виччысянаинъясын, и мукöд местаясын, кытi неприятель кöсйис эз öтчыд вуджны дорйöглысь рубеж. Но, вöрöгöс бöрыннас вöлi пасьвартöма и абу лэдзöма Му пытшкöс Мирö. Дерт, и Утлöн пуктöм пай эз вöв медбöр, кыдз и сылöн ёртъяслöн, кодъяс сетiсны олöм Айму вöсна. Кык ыджыд кадколаст кытш мысти Ыджыд тыш дзикöдз помассис. Дыр виччысяна Победа лун мудзтiс Утöс сэтчöдз, мый, кор дзоньвидзаöн воштöдчис гортас, первой окотапырысь узис мыйта кöсйис. Буракö, лов пытшкö ас вывтi вуджöдöм сьöкыдъяс нэм кежлö колисны вунлытöм пасъяс.


Кажитчöм.

Велалан кад частöджык юклiс Утлысь олан ногсö кöть семьяын и удж вылын ставыс вöлi тырбур. Мукöд дырйи Му пытшкöсса гусяторъясдö туялöм вежласис кутшöмкö философия мöвплы сетчöмöн. И кымын унджык сiйö тöдмалiс кутшöм Мирын сiйö олö, сымын пыдiджык паськалiс вежöртöм аслас мöвпсям йылысь. И татшöм колöм серти Ут, векджык думö усьöмöн, босьтчис лöсьöдны подулалöм бала Мувывса Миркöд Войвывса Мутасын энергия пыр йитчöм йылысь. Регыд ассьыс вöзйöмъяс та дум серти сетiс видлавны Наука Сöветö, кöть эськö ыджыд надея эз кут, мый вынсьöдасны. Колис сöмын виччысьыштны вочакыв.
Но медыджыд виччысьöмыс том гозъялöн лючки мöд вöлi – кагалöн чужöм!
И со лои тöдчантор! «Мужик! Великан! – радлiс Ут, тубралöм кагаöс ки вылын кутöмöн. – Вит килограмма! Ого-го-го!» Шуда верöс окыштiс гöтырсö да врачлöн корöм вöсна вöлисти эновтiс кага чужтанiн. Ыззьöм бать бура гöгöрвоис ассьыс кылöм, öд öнi позис нин шуны абу прöста олысьöн, а вуж панысьöн мöд Мирын. Надзöникöн, кад кольöм кузя, семья кутысьлöн вежсис водзса велалöм видзöдлас. И танi нинöм дивöыс эз вöв. Кывкутана Ут шызьöмпырысь тöждысис ас семья вöсна, а ещö ас киöн вöчалiс быдпöлöс чачаяс. Нёньпом Ив, кыдзи нималiсны пинысö ай-мамыс, сöмын мичöдiс семьялысь шудлун и сыысь на эттöс мукöд олысьяс югыд завидь пыр ас костын лыддисны Утöс да Илаöс «эзысь» гозъяöн.
Но, олöмлöн диалектика венны позьтöм – öтияс чужöны, а мöдъяс кулöны. Сiдзи слöймис, мый Ут удж кузя вöлi ылысса участокын, кор Мир пасьтала юöртiсны Мувлöн бырöм йылысь. Эз и удайтчы сылы Ыджыд Тыш помассьöм бöрын аддзысьлыны мывкыд Юралыськöд, кодi коркö сетiс сылы позянлун ас вöля серти вежны видзöдлас мупытшкöсса олöм вылö. А öд вермис и мöдарö лоны.
«Кодi тöдас, мый мекöд лоис и кыдзи эськö пуксис олан ладыс ас чужанiнын? Да и некор эг вермы весиг думыштны мöд Мир йылысь», - мöвпалiс морт югыд туннель кузя мунiгöн. Дзизгисны бус босьтан да сынöд кыскан приборъяс, ымралiны лöз биöн аврийнöй индикаторъяс, а стена бокъясын гырысь лыдпасъяс индiны секаторъяслысь номер… Ут тэрмасьтöг восьлалiс участокса веськöдлан пунктö. Морöс вылын öшалiс монитора планшет, кодi корсюрö тiньган шыясöн вежлалiс счисление. Югъялысь комбинезон модаа паськöм ылысянь тыдалiс веськыд туннель пыр.
Другысь, мунысь водзын, квайт-кöкъямыс воськов ылнаын ыпнитiс яръюгыд би, кодi мырд сувтöдiс Утöс. Тшук кежлö шöйöвошöм мужичöй ясыда аддзис Енлысь образ, кутшöмöс помнитiс ай-мамлöн гортса ен пельöсысь. Еджыд савана, дзормöм юрсиа, тошка, дзирдалысь юркытша, югыд вежа морт веськыд кисö вывлань индöмöн видзчысьтöг кыз гöлöсöн шыöдчис сы дорö: «Быд Мувывса ловъялöн аслас бöрйöм. Но сöмын Енлы сьöлöмсянь эскöм да радейтöм кутöны бöрйöм олан туй, а сiдзкö грекъяс вештыны терпенньööн да каитчöмöн и эм мортлöн мог. Гöгöрвоан подувыс ас лов пытшкын быд мунысьлöн. Помнит асьтö».
Ут чуймöмла шай-паймунiс, кöсйис на мыйкö юавны, но Ен öбраз вошис син водзысь.
Кымöсö кимодзöн инмöдчöмöн мужичöй кунис синъяс. Сэсся асьсö вермöмöн винитчис Ен водзын: «Да, ме пернаа морт и некодлы лёксö эг вöчлы, и ог вöч. Тайö абу прöста тöдмöс. А, гашкö, мыждöм? Господьö! Перна видза, Му пытшкын олысь… Но и мый? Му Шарыс öтик! Ме некодöс эг предайт. Ай-мамöс, рöдвужöс, чужанiнöс помнита, чужан кывйöн сёрнита, а сiдзкö нинöмöн абу мыжа Ен водзын!»
И кутшöмкö кыптöм öбида век жö пычкис ыджыд сьöлöма мортлысь курыдсьыс курыд синва. Бöрти эськö кöсйис Ут ланьтöдчыны, ёна кöсйис, а пырöм «жель» корсюрö гуся ногöн быттьö нарöшнö бытшкалiс сылысь лов пытшкöс, медым ырзьöм дырджык кутны.
Ракпань модаа югыд кышöда жырйын ыджыд экранъяс пыр кык оператор видзöдiны участокын вöчсян уджъяс бöрся да связь кузя сёрнитiны старшöйяскöд. Ут йитчис радио пыр улыс терминалöн веськöдлыськöд да тшöктiс виччыны. Сэсся ачыс эскалаторöн лэччис улö колана судтаöдз. Шурфъяс пытшкын ветлiны сöвтас лэпталан лифтъяс, а ыджыд гöгрöс öшъянiнсянь югöр визьяс ног разалiны мупырса нуан-ваян сöвтас туйяс. Периметр гöгöр уджалiны унапöлöс стрöительнöй механизмъяс да машинаяс. Ут вуджöдiс ас планшетысь лöсьöдöм участокса сейсмическöй схема уджъясöн веськöдлысьлöн планшетö да индiс кöнi кутшöмпöлöс дорйöгъясдö колö содтöд стрöитны.
«Öнi меным пöра, - шуис Ут уджъёртлы мунöм водзын. – Кыптасьны юалöмъяс – йитчан мекöд! Меным на коймöд да витöд терминалъясö удитны колö. Став бурсö!»
Бöрыннас, уджалан кад помассис, а мöднога кö шуны, öнiя тöждъяс удж кузя участокöн веськöдлысь лыддис эштöдöмöн, мыйысь и решитiс шойччыны гортас. Правда, уджалан машинасö сетiс ас мастерлы тэрмöдлан мог вöсна, а ачыс подöн велалöм öдöн воськовтiс шöр туннель кузя. Збыль моз Енлöн öбраз петкöдчылöм некыдзи эз сет кутны лöньлун и мунысь старайтчис думайтны сöмын гöтыр да пи йылысь. И тöдлытöг Ут кытчöкö вошис. Да, да! Вошис! А, гашкö, юр садьсö воштiс? Пемдöм! И другысь югзьöм – вöр пытшкöсiнын! И быттьö сэтшöм тöдса местаыс, мый пашкыр коз сайын эм ляскысьöм важмöм вöралан керка крукля увйысь öдзöс дзиръя да неважöн вежлöм кöрт пач трубаа. А нöшта на дас воськов ылнаын сулалö джуджыд, дзормöм, чегöм йыла ниа пу.
Ут муныштiс водзлань и падмис: «Тайö, тайö öд дедöлöн на коркö пуктылöм керка, а батьö дзоньтавлiс да видзис! И ме танi некымынысь вöлi!» Чивкъялiны вöрса лэбачьяс, вуджралiны ном-геб тупыльяс, кок улын гурчкис кос коль да лöп, öвтiс сира лыс дукöн. «Господьö! А кыдзи нö ме татчö воштöдчи? – медводз думыштiс морт. – Тöда, тöда! Колö чöлöн лоны!» Сiйö пырис посводз пытшкö, восьтiс оланiнö пыран öдзöс да ляпкöдчöмöн öскыштiс видзöдласöн пытшкöсса кöлуй. Сэсся бöр петiс да пуксис бипур ломзьöмин веськыдö бакшасьöм пекыль вылö. Дорласигмоз мужичöй нöштаысь кöсйис гöгöрвоны, мый сiйö абу вöтын.  
Пырис вöр пытшкö пас туй кузя туй визь кутöмöн. Дiясöн лöзалiс чöд тусь, гöрд гоб чукöръяс красуйтчины мылькаинъясын, коръя турун вежласис нитшка эжа яг шöрын кустöн быдмысь пувкöд сорöн и сöмын гежöда сыръяссьöм гöрдöдöм бана лэжнöгйыв тыдалiс быд эрдiнын. Кок улысь жбыркнитiсны чипсöмöн сьöлаяс. Том лэбачьяс дзебсялiсны матiгöгöрса пуясö, а Ут воча нюмыштiс да жмитчöмöн сывъялiс орччöн сулалысь рыж пожöм пучер. Гаж бырöм вöсна весиг окыштiс сарöга кырсьсö. Сiйö вöрзьытöг чöв сулалiс синъяс куньöмöн Му эж вылын. Но мышсянь ратшкöм шы кылöм пальöдiс мортöс думъясö сетчöмысь. А кор бергöдчис – акнитiс! Чус неылын сулалiс паськыд сюра, дзормöм нырбука, ёкмыль кодь ай йöра, кодi веськыда видзöдiс вазьöм югъялысь синъясöн Ут вылö да быттьö кöсйис юавны: «Кыдзи олан?» Нöшта здук … и звер повзьытöг лöсьыда лайкöдiс тшемъя козъяинö. Недыр мысти мужичöй помалiс вöрö ветлöм да бöр керкаö локтöм бöрын пестiс бипур, Ыджыд Субачысь чайник тыр курыштiс ва, мыссис…
«А век жö дивö, кыдзи ме татчö вои али кодкö вайöдiс? Гашкö кадын вешъяла? – би вылö видзöдöмöн мöвпалiс морт. – Да, мый ме гындыся? Меным и сiдз позьö недыр кад кежлö петавны Му вылö! Медлым, поттöдз юа коръя-туруна тшай, а сэсся…»
И… И бара син водзын тöдса туннель, а дорся – сулалысь уджалан машина. Тiньгö связь сигнал… Ут вочаалiс юалöм кузя, сэсся пуксис «капсула» пытшкö да дöвкйис гортлань, кöнi сiйöс виччысины сылöн донукъяс.


Прöщайтчöм.

Ас вежöр-сямöн лöсьöдöм бала, кодöс видлалiс Наука Сöвет став торъя вежсьöмъясöн да содтöдъясöн прöйдитiс медводдза тшупöд. Экспертъяслöн кывкöртöд серти авторлы быть колö вöлi пыдiджыка туявны Му вывса энергетика да электромагнита йиджтас, медым стöча артавны налысь вежсьöмъяс кад кузя.
Муюгыдлöн подув – Ылдöс да Кад, а сiдзкö сэтшöм и Вежöр. Но кыптö юалöм: «А кымын Вежöр лыдыс? И кутшöм Вежöр тшупöдсаöсь ми? Ми, кодъяс Мувывса олысьяс; ми, кодъяс Ва пытшкöсса олысьяс; ми, кодъяс öнiяöдз оз кужны тöдмавны асьнысö… - кодъяс ми?»
Дерт, öти и сiйö жö юалöм вылö эм торъялана видзöдлас да гипотеза, кöть позяс и мöднога мöвпыштны, мыйла став Мирыс оз вермы öтувъя йитöдъясöн овны. Да, честнöя-кö шуны, ми, Му Шарын олысьяс, важöн нин тадзи олам, но, пöжалуй, вежöр судта вöсна гуся кутам ас костын торъялöм. Гашкö, тайö правильнö, öд рöвняйтны быдöнöс абу делö. Но öнi некод оз тöд кор Муюгыд сетас позянлун став олысьяслы öтувъяасьны. Сiдзкö выйим пыдди пуктан помкаяс. И кöсйöм серти найöс колö корсьны Космослöн Му Шаркöд йитöдын! Тешкодь али абу, а став сертиыс тöдчö, мый тайö сiдз и эм.
Буракö, Ут эз тэрмась петавны Му веркöсö.  Öтикö, зэв кывкутана вöчан удж кутiс, а мöдкö, семья вöсна виччысис колан кад. Да и кажитчöм аддзылöм бöрын мужичöй бурадыр букыштчöмöн асьсö кутiс.
Буретш, наукаса специалистъяс корисны Утöс информатика уджтас кузя öти чукöртчöм вылö, кöнi сiдзжö кывзiсны быд участокöн веськöдлысьлысь вöзйöмъяс. Кор сетiсны кыв Ут тöдмöдiс экран пыр ассьыс думъясдö: «Кöсъя сюрöсавны некымын вöзйöм ас видзöдласöн доръяланлун тема серти. Информатика кындзи йитчö шы оружье и боквывтны миян сёрниысь сiйöс оз позь. Ме думысь, воис кад мöднога туявны шы дорйöглысь тöдчанлун. Шуам, бöръя тыш гундыръяскöд петкöдлiс миянлысь тырвыйö вошöм позянлунъяс. А делö панас со кутшöм. Быд Мирлöн аслас тэрыблун, кодi быттьö и оз ыджда торъяв, но танi и эм дзебсьöм гусяторйыс! Шуам, босьтны кö Му вывса Мирын олысьясöс. Найöслы Му Шар гöгöрса ионосфера сетö лöсялана тэрыблун, но кодi кö «тöдтöм» вермас гуся ногöн торкны и лоö глобальнöй неминуча! Сiдзжö и мукöд Мирын вермас лоны… Кутшöм дорйöг пуктыны, со кöнi шöр юалöмыс! Но тадзи жö позяс и любöй вöрöгысь дорйысьны, водзвыв кö тöдны тэрыблун. И нöшта, колана вежлалан ногöн ми вермам спöкöя контролируйтны став Му пытшкöс Мир. Гашкö, менам мöвпъяс кажитчасны кодлыкö фантазияöн, сыысь на первöй колö, ме думысь, видлавны найöс быд боксянь».
Артмис виччысьтöм кост, а сэсся шöр нуöдысь юöртiс: «Пасибö! Вöзйöмъяс примитöма!»
Öтувъя сёрни помассьöм бöрын Ут кöсйис на гортас кежавны, но участокысь сы костi воис юöр витöд терминалын авария лоöм йылысь. Кор веськöдлысь воштöдчис местаö, ачыс донъялiс лоöмторлысь ыдждалун да быд мастерлы сетiс колана индöд. Сэсся йитчис Веськöдлан Шöринкöд, юöртiс ситуация кузя и корис авария бырöдан службалысь отсöг: «Витöд терминалын ыджыд буждöм уджалан туннельын. Помкаыс – энерго-системалöн торксьöм…»
Ут дыр на висьталiс обстановка йылысь, медым гöгöрвоöдны, кутшöм на колана оборудование колö вайны.
Кымынысь сiйö асьсö кöритлiс путьтöм геройствоысь, кор отсöг виччысьöм пыдди векджык ачыс уськöдчылiс мездыны мукöдöс. Со и öнi чукöртчöм уджалысьяс дорö шыöдчöмöн Ут бöрйис доброволечъясöс колана специалистъяс пиысь да водзын, му кодъян машина вылын пырис туннельö. Сканируйтöм авария места петкöдлiс муöн тупкöм машина пытшкысь кык мортöс да неылнаысь нöшта кутшöмкö тöдтöм шоныд вира объектöс.
Ут думыштчис кодi, кутшöм тор тайö вермас лоны: «Стöч тайö абу морт да абу пемöс кодь. Ог гöгöрво. Атлас серти татшöм модаа Му пытшкын абу. Мыйнö вöчны?» 
Мед и ньöжйöник, а машина век водзлань кодйис туннель. «Стоп! Öнi машина гöгöр лöсьöдны öтъяин «6x7x3.» Лэдзны бус кыян система», - тшöктiс веськöдлысь, кор матысмисны мезданiнöдз.
Регыд мездысьяс отсалiсны вынтöммысьяслы воны ас юр садьö. Дерт, кутшöмкö нöшта кадколаст кольöм мысти öдвакö удитiсны отсасьысьяс ловъяöн мездыны машинистъясöс, öд кислород запас вöлi пöшти бырöма. 
«Кутшöм помка артмöдiс татшöм ыджыд буждöм? – пыр юасис мездöм войтырлысь Ут. – Арталöмъяс вöчан туннель серти правильнöйöсь, кутчысьöм технология абу торкалöма… Мыйын делöыс?»
«Уджалiм тшöктöм кузя, нырвизьысь кежöм эз вöв, приборъяс уджалiны торксьывтöг, - висьтасис старшöй машинист. – Первöй кылiм шы гыяс, мыйысь быттьö кодкö нарöшнö тракöдны пондiс машинасö, сэсся дугдiс энергия сетöм и ставыс кусiс, дугдiс уджавны. Ме удитi включитны аврийнöй питание блок да аврия сигнал. Öти здукöн миянöс тупкис буждöмöн».
«А мусин вöрöм либö шыяс кывлiнныд та бöрын?» - юасис Ут экипажлысь.
«Кутшöмкö шыяс на корсюрö некымынысь кылiны, а бöрти вошисны», - тöдчöдiсны öткодя помнитöм кузя кыкнан машинист.
Терминалсянь сы костi юöртiсны авария бырöдан группалöн воöм йылысь. Ут тшöктiс старшöй мастерлы мöдöдны найöсдö туннель кузя авария местаöдз, кöнi ачыс öнi вöлi. Веськöдлысь нöштаысь видзöдлiс сканер вылö – тöдтöм объект важмоз вешъяланатöг тыдалiс монитор пыр ветымын метра гöгöр ылнаын. Но век жö решитiс виччыны локтысь аварийнöй группа да вöлисти примитны öтувъя шуöм. Сiдзжö и сьöлöмыс висьталiс не тэрмасьны.
Тёльгисны системаяс, специалистъяс дзоньталiны вентиляция устройство да электричество сетан вын, мездöм экипаж ассьыс перйöм техника видлалiс, югдöдöмин век на быттьö ру пытшкын вералiс, кöть и бус кыян механизм тыр вынöн увгис… - гöгöр кутчысис уджалан ёсьлун.
И Утлöн юрын бергалiны быдкоя думъяс, öд и вöдзвывса тайö территория туялöм, и бала серти планируйтöм, и бöрйöм технология – ставыс вöлi лючки-ладнö. Сiйö, кодi эз öти татшöм жö коддьöм бала олöмö пöртiс, öнi эз гöгöрво кутшöм помка вöсна лоис виччысьтöм авария. Кöть и чепасис лов пытшкын ичöтик öбида, буракö, непременнö кöсйис öнi гöгöрвоны тайö лоöмторсö. Бöрыннас, ас техникаöн воис аварийнöй группа. Ут старшöйкöд öтлаын разберитiсны лоöм ситуация, мый бöрын некымын воöм специалист му кодъян машина отсöгöн пырöдчисны водзлань.
И другысь связь пыр тытiсянь кылiс горзöм повзьöм гöлöсöн: «Миянöс атакуйтiсны кодъяскö! Миянöс атакуйтiсны лыйöмöн! Отсалö! Отсалö!..» Сэсся связь вошис. Ут пыр жö юöртiс Веськöдлан Шöринö да корис доръян отсöг.
«Внимание! Ставлы, кодi квайтöд туннельын петны терминалö. Старшöй мастерлы эвакуируйтны уджалысьясöс дорйöг бункерö и дугдывтöг кутны мекöд и Веськöдлан Шöринкöд связь».
Ут корис ас дорö авария бырöдан группаса старшöйöс: «Кывзы менö бура! Лоис неминуча миян войтыркöд, кодъяс писькöдчины тöдтöм объектлань. Связь вошис. Кодъяскö уськöдчöмны найöс вылö оружьеöн. Миян дорйысян оружье абу. Тшöкта кыдз участокöн веськöдлысь: öтикö, мунан техникаöн петкöдны йöзöс туннельысь; мöдкö, кор воас доръян подразделение личнö вайöдан найöс татчö. На тэныд планшет, кöнi став участоклöн план и колана юöр. А ме кольчча му кодъян машинаöн, - Ут тапнитiс мортлы пельпомö. – Тайö тшöктöм! Вöч, мый тшöктöма!»
Кадыс быттьö дугдiс, а виччысьöмыс сöмын нöшта на зэвтiс мортöс, кодi пукалiс машина пытшкын да крепыда кутiс веськöдлан руль. Честнöя кö шуны, сiйö эз тöд мый вöчны, либö мунны водзö, либö виччыны отсöг. Ас кöсйöм серти морт вöлi дась кöть здук мысти нем жалиттöг öдöбсьыны водзö, но быть колö вöлi кутны терпенньö и нöштаысь терпенньö.
«Куим морт! Гашкö на ловъяöсь, а ме танi виччыся, - гажтöм думъяс бергалiны юрын. – Ак! Оружье некутшöм абу!..»
Ут чöв пукалiс югыд кабина пытшкын и сöмын пыктöм сöнъяс тiпкины кöсичаын. И… боксянь кывсис öтчыд, кыкысь, коймöдысь… кутшöмкö шуракылöм, сэсся кыськö тыдовтчис син ёран югзьöм и кос мысти слабмöм морт воштiс юр садьсö. Очмунiс морт топöдан дойысь. Эськö прöбуйтлiс кыдзкö боквыв сетчыны, но металл сяма жугласьöм кабина вевт топыда вöлi джигöдöма морöссö да шуйга сойсö. Став вынысь сiйö старайтчис мездысьны кокъясöн пыксьöмöн и кор нин вермис шедöдны сойсö кабина катовтчис, мыйысь туша и пöдлиннö прöстмис. Ут öдва восьса öдзöс пыр ортсö петiс. Перйис зептысь фонарик да пони югöрöн öскыштiс пемыд гöгöрин. Вижов ру валйöн джынвыйö тупки туннель, а машина кабина видзöдсис сiдз, быттьö кодкö нарöшнö лёкнога лямöма ыджыд балдаöн.
«Öти тор бур, мый туннельын уджалöны вентиляция да кислород сетан системаяс, - пукса стенлань пыксьöмöн думайтiс ловъя морт. – Да-а! Кыдзкö на ловъяöн коли… А öд тайö вермис вöчны кутшöмкö тöдтöм олысь…»
Ичöтик приёмник, клипса ыджда чип, чегласьöм пондась лоис пустöйторöн и абутöм связьтöг Ут гöгöрвоис, мый танi помöдз колö виччыны отсöг воöм. Бара неылын кывсис джужгöм сяма шы, кутшöмöс нин пукалысь таöдз сiдзжö пельöн кыйлiс. И со лöнь пуксис. Виччысьöмла дöзмöм мужичöй кöсйытöг кутiс вугравны.
Другысь синмö сявкнитiс югöр сюръя, мыйысь Ут весиг дрöгмунiс. Кык машинаöн воöм специальнöй дорйöгса подразделение разöдчис туннель кузя, а командир дыркодь посклоннö юасис Утлысь ситуация йылысь. Сэсся кык боец кольччисны Уткöд, а мукöд дорйысьяс водзö мунiсны машинаясöн. Регыд связь кузя воис юöр, мый пансис тыш тöдтöм вöрöгкöд до колö сюся видзöдны…
И, збыль, недыр кад мысти прибор пондiс дуркъявны ыдждöм шы гыясысь. Воськов дас либö унджык ылнаын петкöдчис туннель стена пыр кутшöмкö паськыд плавкöс юра дженьыд тушаа гундыр. Боецъяс дугдывтöг лыйисны лазер оружьеöн, но кыдз кажитчис Утлы, ловъя пемöслы вöлi весьшöрö. Сiйö чушкöмöн чус дорся ньöв моз вуджис туннель. И сöмын лöз ру визь колис сы бöрся муын розь пыдди. Чуймöм войтыр асьныс эз гöгöрвоны, кодi татшöмыс вöлiс.
Буракö, медся гöгöрвотöмыс лоис мöдтор – мурталан прибор петкöдлiс нормаысь куимпöв ыдждöм лёк югöр. Старшöй боец пыр висьталiс радио пыр командирлы та йылысь, а мöдыс тшöктiс вешйыны туннель кузя безопаснöй местаöдз. Подöн мунысьяс вуджисны кык да джын верст мыдта медым петны öпаснöй инысь. Нöштаысь связь пыр командиркöд сёрнитiгöн Ут вöзйис дугöдны операция и корсьны мöд вариант. Аддзылöм серти лазер югöр оз вермы вöлi пасьвартны вöрöгöс, а помкаыс, кыдз думайтiс Ут, öтик - пемöс туша гöгöр лöзалiс гöгöрвотöм доръяна йиджтас. Сыысь на сюсь морт кызмырдöн корис бöр петны туннельысь терминалö да сэнi видлавны öнiя положение. И олтаса командир кöть и эз пыр, но сöгласитчис Уткöд.
Регыд дорйысь котыр Уткöд петiсны туннельысь. Сьöраныс петкöдiсны и куим шойяс. Участкöн веськöдлысь чукöртiс терминалын став уджалысьясдö да шуис прöститчан кыв: «Куим мездысь, миян повтöм йöз, оружьетöг пуктiсны юрнысö ми вöсна, но эз лэдзны лёк вöрöгöс водзö. Югыд паметь землякъяслы! А öнi кывзöй тшöктöм. Тайö здуксянь став уджъяс туннельясын дугöдны, терминал гöгöртас сайö некодлы не петны тшöктытöг. Терминал пасьтала лыддьыны юöртöмöн режим «Ч» торъя тшöктöмöдз. Мастеръяслы видзöдны тшöктöм вöчöм».
Чукöртчылöм бöрын участокöн веськöдлысь, дорйöг подразделениелöн командир да аврия бырöдан группаöн веськöдлысь видлалiсны öтувъя мог да лöсьöдiсны план бала. Дерт, медся спорнöй юалöм вöлi кутшöм ногöн бырöдны öпаснöй вöрöгöс. Командир вöзйис вынйöра лазер пушкаöн вины гундырöс, а Ут – оборудуйтны электромагнита «пояс», медым тöдтöм пемöслысь жуглавны доръяна йиджтас мый вöсна сiйö лоö лючки пуковöн. Бöрыннас, войтыр воштöдчисны öти кывйö да помöдз решитiсны доръян «пояс» пöлöн оборудуйтны лазер пушкаясöн гуся лыйсянiнъясдö. А Веськöдлан Шöринса Советлы планöн тöдмасьöм бöрын нинöм эз коль, кыдз ошкыны öтувъя видзöдлас.
Но став сьöкыдыс на вöлi водзын. Пöшти дугдывтöг специальнöй техника отсöгöн специалистъяс надзöникöн нюжöдiсны гуся «пояс» схема серти. Öдвакö сiйö кадö кужис кодкö думайтны, мый видзöдан зонаысь тöдлытöг вермис вошны кыйöдан объект.
«Тайö лёк делö! Кыдз тöдмавны кытчö тайö гундырыс вермас петкöдчыны и кутшöм на пакöсьт вермас вöчны, - юксис ас мöвпъясöн командир Уткöд. – Тэ, мый думайтан?»
«Честнö кö шуны, ме аддза кык вариант, - вочавидзис Ут. – Öтик,  вермис дзебсьыны, а мöдас оланiн сiйö прöста оз вермы эновтны, сiдзкö сiйö зэв сяма гундыр и весиг, гашкö, миян могъясдö вермö аснога артавны. Вöрöг зэв мудер, но миян быть колö ылöдны сiйöс и пасьвартны!»
«А водзö мый? Мый öнi вöчны?» - юалiс мöдыс. 
«Мый вöчны?! Да, медводз колö эштöдны доръян визь, а сэсся гуся ногöн терпливöя виччыны вöрöгöс, - вочаалiс Ут. – Став надеяыс тi вылö, дорйысьяс! Но, дерт, гундыр кö казялас кутшöмкö неладнöй тор – став старайтчöм, кыдз шуасны, инмас кок улö…»
«Видзöдлам, видзöдлам», - думыштчöмöн лолыштiс командир да петiс бункерысь.
А Ут прöст кадö связь пыр сёрнитiс гöтырыскöд, юасис пиыс вöсна да юöртiс водзö нюжалöм янсалöм кад йылысь. Öтикö, асьсö ланьтöдiс майшасян думъясысь, а мöдкö, матыссаяслы лöньлун. Олöмын мöднога оз позь, öта-мöдöс колö кутны, видзны, отсавны мыйöн да кыдзи верман ас могысь, öд öтувъяöн быдкоя сьöкыд вуджöдны позяс. Быд уджалысь терминалын бура гöгöрвоис артмöм ситуация и дась вöлi кöть олöм сетны ас Му вöсна. Шойччан секторъясын лöсьöдiсны дежуритöм, а энергия сетан юкланiнын, шöр лифта шахтаын да веськöдлан пультын видзöм кутiны оружьеа караулъяс. Пöрадок да дисциплина кузя участокöн веськöдлысьлöн шог эз вöв, сiйö медъёна дзуглясис вошöм гундырöс бöр казялöм йылысь.
И другысь Утлы дум вылö уси öтик коркöя вöвлöмтор. Ыджыд Тыш дырйи öтка гундыръяс вöлi кытшöн вешъялöны веськыдсянь шуйгаö Му пытшкöс магнита гыяс кузя, а сэсся кутшöмкö кадколаст мысти бöр гусьöн локтöны ас территорияö.
Сiйö йитчис связь пыр командиркöд и висьталiс ассьыс чайтöм öти ног. Эскöм серти эськö вöлi логика, но гарантиятöг. Век жö, вöеннöй специалист бараысь сöгласитчис Утсянь вöзйöм видзöдласöн да пыр сетiс колана индöдъяс ас боецъяслы.
А кадыс эз виччысь, а каттис ас ногöн и, мöдарö, сёйис йöзлысь терпенньö да вын. Важ моз и выльторъяс эз вöвны, правда, öти тор кындзи. Коймöд терминалын вийöмны öтка гундырöс, кодi петöма вöлi веськыда öтъин дорö. Ут пыр юалiс, кыдзи пемöс ортсысяньыс видзöдсьö. И кор сылы висьталiсны, сiйö чукырмис - сiдзкö тайö абу сiйö вöрöгыс. Да и компютер графика пыр галограмма серпасалöм некыдзи эз öткодясь, и стрелок лыйöма ичöт лазер оружьеöн. Кöть и планöвöй уджъяс мукöд терминалъясын эз дугдыны, йöз пöвстын тöдчис видзчысьöм вермана öпаснöйтор лоöм водзын. Участокöн веськöдлысь кодлыкö висьтавтöг уджалан машинаöн öдöбсис аварийнöй туннель пытшкö. Кор воис видзан постöдз, оружьеа боецъяс сöмын вынсьöдiсны сылысь мöвп, мый неважöн пуктöм электромагнита «пояс» дорысь тшук казявлiсны пувкйöм лöз ру.
«Ага, вöрöг танi кöнкö и абу ылын. А шöр нöдкывйыс, чайта, пемöс кужö кутны асьсö комаын, мыйысь сканер мониторын сiйö оз тыдав шоныд вираöн, - ышловзьöм Ут пыр йитчис командиркöд да юöртiс ассьыс кывкöртöд. – Но вот, öнi тэ, командир, петкöдлы ассьыд кужансям корсьны да бырöдны вöрöгöс».
«Аттьö, Ут! Тэ прав, öнi менам öчеред пом пуктыны!» - вочавидзис дöвöль морт.
«Да, кутшöм тешкодь да гöгöрвотöм Мир!» - думыштiс Ут да синъяссö куньöмöн здукъяс мысти пукса унмовсис сулалысь машина салонын. Сiйö некодлы эз мешйт и сiйöс некодi эз дöзмöд, прöста, морт шойччис мудзöмысь.
А сы костi специальнöй группаяс квадрат бöрся квадрат пыр-пыр сканируйтiсны корсян приборъясöн. И со удача! Казялöм дзебсянiн кытшалiсны лазер оружьеа установкаясöн да тшöктöм серти öтпыръяöн лыялiсны куйлысь вöрöгöс. Гундыр на прöбуйтлiс нисьö ловъя кодьöн петны зонаысь, но электромагнита «пояс» дзикöдз пыкис сылысь позянлун. Тадзи помассис öтувъя операция.
А кутшöм чассьö вöлi, кор семья кутысь бöрыннас воис гортö. «Да и, правда, Ив быдмыштöма! Багатыр, багатыр быдмö! – вывлань кутöмöн кагаöс радлiс бать. – У-ух! Став Мирыс сылöн!»
«Ут, а öд ми тэкöд сэтшöм дыр эг петалö гöгöрса Мирö, - мелiа шыöдчис Ила да вöзйис ассяньыс. – А давай ветлам Шöр дендрарийö. Да и пинымлы колö петкöдлыны ловъя быдмöг Мир. Но, мый шуан?»
«А мый, окотапырысь, ме дась! – окыштiс гöтырсö верöс. – Молодеч! Честнöя кö шуны, виртуальнöй Мирысь ме важöн нин дöзми. Ловъялы колö ловъя! Пöжалуй, бурджыка не шуны!»
Кост мысти том семья пырис экология зонаö, кöнi гозъя бöрйисны сектор «Дендрарий». Сигöртас сяма судтаяса стрöйбаяс кытшалан ногöн паськалiны шöр пыранiнсянь. Ловъя дендрарий аснога ловзьöдiс коркöя Мувывса мортöс. Кодi чужис пармаын. Уна сикас быдмöгъяс, а на пиын тöдса лыска да коръя пу рöд, кöнi куртинаясöн, кöнi куст дiясöн вералiны син водзын. Электроннöй экскурсия нуöдысь корöм кöсйöм серти тöдмöдiс быд быдмöг йылысь. Ут писö волыса нопйын кутöмöн корсюрö инмöдiс сылысь пони чуньяс коръя вожъясö ас кывйöн висьталöмöн быдмöг йылысь. Сiйö радлiс и эскис, мый сылöн быдтас коркö да тöдмасяс Мувывса Миркöд, кöнi быдмöны ловъя быдмöгъяс. Чуймöм Ила, кодi некор эз аддзыв татшöм веж мир, сöмын дивуйтчис да век кöсйис гöгöрвоны мыйысь ас Му пытшкöс Мирын татшöм быдмöгъяс оз вермыны быдмыны.
Тшупöда вылыс судтаын син водзын воссис уна рöма дзоридза оранжерея, кöнi визя нога чветитiны и му вывса дзоридзьяс, и мукöд быдмöг культураяс. А нöшта на öвтiс лöсьыд дукöн и кажитчис, мый быттьö выльöн ытшкöм турун чукöрын куйлан красуйтчöмöн сынисадь. Дерт, тадзи кужис думыштны сöмын Ут, кодлы водзнас вöлi тöдса татшöм кылöм. Волысьяс сэсся вуджисны öчереднöй судтаö, кöнi нитшка му эж вежласис неыджыд роя эрдiнъясöн. Бакöн вевттьысьöм пу сюръяяс да вожъяс сорöн кень кодь тшакöн рöчöн-рöчöн артмöдiсны дiяс, а водзынджык быдмины пашкыр платанъяс, орччöн лиана гартлöма том бамбукъясöс… Но медся шензянаöн Илалы кажитчис сулея мода, ёсь кузь емъяса, граня визя, пемыд турунвиж рöма, метра судтаа кактус. Нывбаба дыркодь видзöдiс быд боксянь да юалiс Утлысь: «А мыйысь нö абу ни кор, ни лыс, ни вож?»
«Кыдз ме тöда, кактус быдмö жар климата инын, гежöда чветитö…, колö видзöдлыны электроннöй каталог пыр…, - вочавидзис верöсыс . – Ачым ог тöд бура».
[bookmark: _GoBack]А тöдтöм пода  туй кытшлялöмöн водзö нуöдiс войтырöс, медым ещö и ещö восьтыны выль гусяторъясдö. Кылiс ва киссьöм шы и со неылын из ёкмыль сайысь тыдовтчис неыджыд бузган, кодi öткодь вынöн вывса тшупöдсянь дугдывтöг лэдзис кöдзыд сöстöм ва. Гöгрöсiник быгъя-болля йирин небыдика руалiс да югыд водзын пöртмасис öшкамöшкаöн. Свежöй ыркыд гильöдöмöн мелiалiс чужöмбан, а берегдорса коръя бадь вожъяс «шöпкöдчины» вагорувса кельыдлöз нюзькöд. 
«Öй! А сэнi пыдын черияс уялöны!» - индiс чуньöн радлысь Ила.
«Эхе-хе! Коркö ме черисö кыйлi пуд мыдтаöн, - ошйысис верöсыс да кисö гöтырыслысь кутлöмöн содтiс. – Зато öнi ог кöсйы. Öнi ме кöсъя любуйтчыны найöсöн, да и быд ловъяöн. Инöд овны сетöма быд ловъялы. А ми абу судьяяс! Шöр Судья – Вселеннöй!»
Экскурсия бöрын быд волысьлы позис аскöдыс кöсйöм серти бöрйыны кутшöмкö козин, правда, гербарий пиысь. Ила пыр бöрйис еджыд запанки, а Ут – иддза-коръя оз быдмöг. Гöтырслы мыччöм бöрын верöс шуис: «Челядьдырйи ме зэв радейтi чöсмасьны гöрд оз тусьöн. А сiйö керöс да потшöс гöгöрын уна вöлi быдмö. Медся чöскыдöн лыддя öнiяöдз… Ак! Öнi кö оз варенньö паньыштыны!»
«Гортö локтам да гöрд лёмка паняв пöттöдз, - такöдiс гöтырыс. – Сiйö сэтшöм жö гöрд тусь».
«Ö-ö-ö! Сiйö вöчöм, а тайö сёян-юанöн быдмö да зэв ни и бур сёян. Гöгöрвоин? – шуис Ут да кимодзсö мыччöмöн нывбабалань мелiа содтöс. – Регыд ме тэныд тайö чöсмöгсö содз тыр судзöда Му вывса Мирысь. Неуна виччышты».
Семья зэв дöвöляпыр колльöдiс шойччан кад. Да и бурауна выль тор нöшта шуда гозъя пиныскöд тöдмалiсны и аддзылiсны ас синмöн.
Ловъя вöр-ва юкöн, дерт жö, сетiс и кыпыдлун, и радлöм, мый частö вöлi мукöд дырйи оз тырмы тöждысяна олöмын и торйöн нин Утлы.
Öти кадö Лув корис Утöс ас резиденцияö. Ыджыд гöгрöс кабинет ымралiс некымын рöма вуджралысь валъясöн стена-йирт гöгöр. Гöгрöс пызан сайын пукалiс Юралысь, кодi монитор вылö видзöдöмöн югзьöдiс виж пыранiн, медым пырысь веськалiс пытшкö. Лув пöся примитiс мортöс. Пуксьöдiс пызан сайö. Первой юалiс семьяпытшса олöм йылысь, сэсся удж кузя проблемаяс серти и вочасöн вуджöдiс сёрни медшöр мöвп гöгöрлань: «Но, бур морт, кöсъя тэныд сетны öти торъя кесйöг. Тэныд ме важöн кодь нин сетлi эзысь куимсэрöг, мый отсöгöн позяс кöть кöнi петавны Му веркöсö. Буракö, тэ öнiяöдз эн и петав. Мыйысь, гашкö ачыд висьталан?»
Падмöм Ут сöмын недыр кост мысти вочавидзис: «Öтикö, ачымöс прöверитi кыдзи кутчысьны верма; мöдкö, ай-мам да рöдвужсаяс важöн нин лыддьöны менö бырöмöн и петкöдчыны найöс водзын ловъяöн, а сэсся бара вошны… Тадзи оз позь, прöста, оз гöгöрвоны менö; коймöдкö, колис нин комын куим во Мувывса кад кузя лыддьöм серти и, чайта, öнi позяс чужанiнö петавны да и ас лöсьöдöм бала кузя колö помавны туялöм».
«Ме сöгласен тэкöд, но ковмас нöшта на специальнöй уджтас кузя чукöртны материал, - тöдчöдiс Юралысь да мыччис чип. – Танi став тшöктöм. Эм и гуся юöр. Космосысь кутшöмкö воöмаяс планируйтöны матысса кадö лёкторйö велöдны Мувывса олысьясöс вежöр пыр, а миян колö сынöд йир пасьтала паныд доръяна йиджтас лöсьöдны. Буретш, тэ миян шöр специалист планируйтöм кузя. Дерт, сёрниыс мунö сöмын Войвывса юкöн йылысь. Кадыс этша. Тэ улын уджавны кутасны нöшта квайт специалист Наука Шöринысь. Кыдз ыджыд опыта морт – лоан веськöдлысьöн. Колана специальнöй кöлуй да содтöд юöртöм босьтан Веськöдлан Шöринысь. Со быттьö и ставыс. Кутшöм юалöмъяс?»
«Абу! Öнi ставыс гöгöрвоана! – вочаалiс Ут. – Пасибö дöвериеысь!»
«Тшöктöм сьöкыд да кывкутана! Надейтча!» - туйдöдан кывъясдö шуöмöн Лув колльöдiс Утöс виж коридорöдз.
Бöртиджык Юралысь сьöлöмсянь казьтылiс ас мöвпын Утöс, кутшöмöн сiйö пырис Му пытшкöс Мирö да кутшöмöн öнi лоис, да и боксянь кö видзöдны – прамöй, вежöр-сямöн торъялысь морт. А öд не кö Мувлöн мывкыдлун, öдвакö, Му вывса Ут лоис тыр-бурöн. И тайö правда. Шöр Оланпас серти кöть и быд олысь öткодь, а олан визь вöсна – разнöй. Но эм и помка, кор кодi и кыдзи на кужö ассьыс позянлунъясдö збыльмöдны. Бур мый быд морт имейтö индöм водзвылö сöвмöдны олöм кöленаысь кöленаö.


* * *

Ут петiс му пытшкысь веськыда катыд сикт юр керöсö. Видзöдлас серти весиг пыр эз гöгöрво вежсьöм серпаса тöдсаин. Пырзьöм том пу раскöн вöвлöм кöдза муяс шензьöдiсны мортöс. Сьöд плащсö павкнитöмöн сiйö усис пидзöс лутшöн зутшкысьöмöн да вöлисти окотапырысь кымса пластьнитчис веж туруна му эж вылö. «Господьö! Тайö ме, Вань Петыр!» - горöдiс петöм морт да турунсö йирыштöмöн окыштiс шоныд му.
Быттьö биа сэрапом дзужгис сылысь морöссö. Думыштны эз куж Петыр, мый татшöм ногöн лоас аддзысьöм чужанiнкöд. Лов пытшкын кыптöм ырзьöм пöдтiс лолалöм. Воздухсö горша апайтöмöн сiйö чатöртiс юрсö да син рапкöдöмöн видзöдiс кымöрассьöм лöз енэжö. А гöгöр.., гöгöр помтöм–дортöм паськыдiн вералiс вöраина кыръясöн, веж му да видзвывса эрдiнъясöн, валъя – лöзалысь енэжтас визьöн.
Петыр сувтса вывсянь улысь синйис куим радöн тыдалысь кык сигöра керка вевтъяс, вöр пытшкысь югыд чукыля ю да киссьöм коркöя вöвлöм потшöс коласъяс. Керöс вывтi морт ыджыд воськолöн öдöбсис кывтыдлань, медым матыстчыны ай-ма керка веськыдöдз. Том веж серти, кодi сöмын на дзоридзавны пондöма, дерт, мужичöй пыр тöдмалiс, мый кадыс юнь шöр.
«Да-а! Оз эз на кисьмы, но мый вöчан? А меным и кын тусьыс меддона!» - Петыр сюся кутiс видзöдны турун пиысь ассьыс корсянтор быд мыльк эрдiн гöгöрысь да öтка понöль дiяс бердысь. И, со сiйö, кустöн быдмысь вотöса быдмöг! Чукöрöн дзебсьöм оз тöдчис корйöн мукöд турун пиын некымын еджыд-гöрда тусьöн. 
Пидзöс вылын уялöмöн Петыр век жö чукöртiс пöшти содз тыр кын оз тусь да син водзын кутöмöн бöрддзис. Курыд войта веськалöм тусь вом пытшкын кажитчис медся юмовöн. Мукöд вотöс мужичöй видзчысьöмöн пуктiс пытшкöс зептö медым вайны гöтырыслы.
Ыб шöрын йирсины дас гöгöр мöс теляяскöд, а выль потшöм йöр бердын зыртчины некымын кöза. Кöнкö орласяна ногöн «няргис» уджалысь бензопила шы. Сайласьöмöн гусяпыр Петыр веськöдчис чужан керкалань. Гажтöм вöлi видзöдны тöдса, но эновтöм нин важмöм керка-картаяс вылö, а кöнi кö и дзикöдз киссьöм либö разьöм вöвлöм оланiнъяс нöшта на шогмöдiны мортöс. «Весиг пöжалöм нянь дук оз кыв, - думыштiс Петыр. – И керка гöгöръяс пырзьöмны тылöбöн, гöгöр петшöр! А со и Илля дедлöн ыджыд изки да и потöм пу тшаныс абу на сiсьмöма дзикöдз!..»
Боксянь неылын кылiсны гирзьöм сорöн челядьлöн гора гöлöсъяс. Некымын воськов мысти мунысь казялiс матысса йöр пытшкысь, кыдзи куим детинка ворсiны му вылын буглясьöмöн сьöда-еджыда кычипикöд. Петыр сулыштiс здукъяс нюмпыр видзöдöмöн ворсысьяс вылö да тайкö эз шыöдчы. Сэсся кынь моз вуджис паськыд улича, прöйдитiс кык гид костi да петiс веськыда ас керка водзö. Сылань сулалысь банöн ай-мам поз, кöть и дзормöм да сьöдасьöм пельöса, стрöга видзöдiс вижöдöм öшиньясöн. Пытшкöссянь джынвыйö тупкöм еджыд занавесъяс важ моз быттьö виччысины воддза керка кутысьясöс. «А, гашкö, и збыль некодi нин олысьыс абу? – повзис Петыр. – Сiдзкö орччöн выль керкаыс нö кодлöн?»
Мужичöй гöгöртiс йöр пельöс да пырис дзиръяöд, сэсся восьтiс беддьöн пасалöм керка öдзöс. Ыркыд пöдöм сынöд пувкнитiс чужöмö. Ыджыд жырйын, кыдз помнитiс Петыр, важ ногöн стен бердын орччöн сулалiны гöрд шкап да стеклö джаджъя сервант, а ен пельöсын – пемдöм пу öбраз. Кöнсюрö потласьöм нянь пöжалан пачлöн пельöсъяс вушйысьöмла гöрдалiны кирпич тэчасöн, а пачводзын красуйтчис семьяса казьтылан дас литраа чугун. Мукöд гортса кöлуй, диван, пызан да стулъяс кындзи, вöлi пырталöма узьлан жырйö, кытчö мужичöй сöмын тшук пыралiс видзöдлыны. Сэсся пуксис öшинь дорö, кыдз коркö айыс радейтлiс дорласьны, да надзöникöн вöйтчис казьтылöмö. Регыд пукалысь кылiс зумыда восьлалöм шы, дзуркнитiс öдзöс и син водзын мыччысис сера дöрöм-гача, резина тшайкöма, уска, паськыд лыа, кудри юрсиа мужичöй.
Петыр чеччис кок йылö воча пырысьлы да видзаасис: «Видза оланныд!» Мöд чуймöмпырысь вочавидзис: «Видза, видза! А Тi нö кодi лоанныд?»
Найö видзöдiны öта-мöдныс вылö некымын здук, кытчöдз Петыр эз тöдмав пони воксö: «Тэ Илля! А ме тэнад Петыр вок! Помнитан, кор ме Армияын служöм бöрын вои гортö?»
«Господьö! Вокöй! – öдва тшöкъялöмöн шуис Илля. – Тэ ловъя?»
Крепыда кутчысьöмöн кык вок сывъясисны, а Илля киöн клапöдöмöн Петырöс мыш кузя век мыйкö кöсйис ярскöба шуны, но дзерöдана ыззьöмысь некыдзи эз вермы висьтавны.
«Илльö, ланьтöдчы, бур морт, ланьтöдчы, - Петыр старайтчис кутшöмкö ногöн бурöдны воксö. – Вай жö дугды. Да, тайö ме! Дугды!»
Найö пуксисны орччöн стулъяс вылö да киö кутчысьöмöн синва пыр Илля кутiс висьтасьны: «Кор тэ катiн угöддяö, некод эз куж весиг думыштны неминуча йылысь. Лун дас, а, гашкö, унджык мысти Выльыбсаяс юöртiсны, мый пыжтö аддзöмны Ыджыд Субачысь да найö и казялöмны неладнöй тор. А сэсся эськö и бать, и мукöд войтыр зэв на унаысь тэнö корсьны катлiсны. Да и мöд восö бараысь катлiсны тэнö корсьны… Та бöрын сiдз тэнö ми и пондiм лыддьыны вошöмöн да кулöмöн. Дерт, тэнö быд во пöминайтлiм. Бöрти бать юны лэвччис да дыр эз и ов. А мамным сизим во сайын висьöмысь кулiс. Но-лы, кымын во тэ эн вöв?»
«Комын куим, - лолыштiс Петыр юрсö копыртöмöн. – Тэ, вокöйö, водзö висьтав».
«А, мый висьтавны? – водзö нуöдiс сёрни Илля. – Помалi ме шöр школа, сэсся – Армия, правда, пограничникöн эз босьтны, а служитi Флотын морякöн. Буретш, гортö кольччи. Чойным важöн нин Красноярскын олö верöсыскöд ас семьяöн, письмö частö гижлö, кöть и оз волыны татчö. Дерт, ыджыд бурыс абу. Менам, сiдзжö аслам семья, гöтыркöд быдтам кык пиöс. Ыджыдыс карын олö институт помалöм бöрти, а пониыс öнi Армияын служитö пограничникöн. Видза гортса скöт – кык вöв, мöс да куим порсь. Сиктын удж абу… Вай жö, тэ висьтась!»
«Кыдз тэныд шуны…, - гажтöма пондiс висьтасьны ыджыд вок. – Ме ылын ола. А сэки, кор ме воши, артмис сiдз, мый ме ог помнит. Но менö мездiсны бур йöз, а юöртны, мый ме ловъя, вöлi некыдзи. Ог тöд, гöгöрвоан менö али он, но ме ог вермы сэсся нинöм шуны. Э öбижайтчы!»
«Да, ладнö, вокöйö, кымын во нин колис, - öлыштiс киöн Илля. – Дерт, меным дивöкодь, мый тэнад сьöд паськöмыд кутшöмкö мöдпöлöс да и ачыд быттьö ме кодь том, абу и пöрысьмылöмыд. Стрöн да брöн мужичöй! Но, öнi вай ме дорö пыралам. Ата кык воськов ылнаын выль керка, вит во сайын стрöйтi пöшти öтнам, кöть и отсасьысьяс вöлiны жö сруб кыпöдiгöн, нинöм лёксö шуны. Вай мöдiм, мöдiм! Господьö! Кутшöм чассьö, мый тэ ловъя да гортад воштöдчин!»
Пони вок радпырысь пыртöдiс ыджыд вокöс ас оланiнö. Югыд жыр быттьö гоннялiс юсь вуджöрöн йирт-стена гöгöрын, а пытшкöсса кöлуй, дерт, торъялi вöддзаысь, кутшöмöс помнитiс Петыр. «Да-а! Тайö абу коркöя олöм дырйи, - шуис Петыр синйöм бöрын да пуксис джуджыд бöра диван вылö. – Видзöда да тэ он гöля ов, а кöнi кöзяйкаыд?»
«Локтас регыд, мунi Лиза тьöтыс дорö могöн, - вочавидзис Илля. – Öнi самöвар пукта. Помнитан, кыдз вöйтти ай-мам быд гöстьöс тшайöн юктöдiны самöварысь?»
«Помнита, помнита, Илля! Ставсö помнита, - лолыштiс ыджыд вокыс. – А самöвартö пукты! Сэтчöдз гажö бырис Йирва ваысь, мый люаö петö. А, гашкö, на и пожöм йöв выйим?»
«Выйим, выйим, ставыс выйим! – горöдiс чулансянь кöзяин. – Медлым, гöтырö воас да блин кисьтас, да сэсся нöкйö тшукъялöмöн пöттöдз сёям. А öнi медводз сола сир да сын путкыльтам тасьтi мыдта…
Сы костi Петыр видзöдiс стенын öшалысь воддза семейнöй фотосерпасъяс, а кыкысь и асьсö на найöс пиысь аддзис том дырйиöн. Нöшта на Палöй ичиньсö тöдмалiс ас йöз костысь, кодлöн чужöмыс век вöлi нюмыд, мыйысь весиг коркö Петыр нимтылiс сiйöс сералысь «Тöлысьöн». Буретш, Илля тэчалiс пызан вылö сола чери да прöжитöм чöж яй, кор другысь вокыс шыöдчис: «А помнитан Илльö, кор Палöй ичиньным висьталiс, кыдзи нёль класса школаын велöдчигöн на вöйна дырйи öбедайтлöма Слöбöдаын?»
«Ог помнит бара, гашкö, прöста вунöдi,» - юрсö  доровтöмöн вочавидзис Илля.
«Сiйö эськö тэныд такöдiс, кор тэ нин медводз классын велöдчин – нюмпыр Петыр пуксис пызан сайö да водзö висьтавны кутiс. – Делöыс вöлöма тöвся кадö 1943 воын. Нёльöд классын велöдчысьясöс велöдысь, Обрезкова Александра Александровна подöн вуджöдлöма Слöбöдса школаö экскурсияöн тöдöмöдны велöдан анатомия морт модаа лысьöмкöд. А бöрти вердны челядьöс нуöдöмны столöвöйö. Менюысь Палöй ичинь лыддьöма «суп, каша и чай». Но, сэсся ставöн öтлаын öбедайтасны, а сiйö öтнас кольччас пукавны пызан сайын. Велöдысь и юалас: «А тэ, мый пукалан? Ставöн пасьтасисны нин да виччöны тэнö!»
«А меным на супсö эз вайны. Шыд да рок сёйи, а кöнi супыс?» - öбида пыр вочаалiс нывка да тайкö эз бöрддзы. 
«Коньöрö, тэ коньöрö! – нюмыштöс сылöн велöдысь юрсö малыштöмöн. – Супыс сiйö шыд, рочöн тадзи шусьö. Мыйысь нö роч кывсö он тöд? Ме велöда, велöда тiянöс, а пöльзаыс абу кöш, а содз тыр сöмын тшöжсьö. Чеччы да пасьтась, колö на гортöдз вöлöк  вуджны, регыд пемдас ывлаыс». Кост кольöм мысти Петыр нöшта содтiс: «Шуам, татшöм ногöн Палöй ичиньным ас йылысь частö висьтасьлiс серам сорöн, а öд кымын во нин колис, но мыйыськö оз тай вун».
«А ме эськö кутшöмкö тор и помнита, но ог бура, кыдзи тэ, синкымöн чукрасьöмöн висьтасис Илля. – Но, кор кулi ичиньö зэв бура помнита. Сiйö дыркодь висис. Кадыс тулыс вöлi, йи калалi… Öгрöй баб, Миш дядьным, Сандыр вежайö… да бураунаöн бырины… Медбöр Великöй Отечественнöй Войнаса ветеран Öнь Öльöш дед бырис сизим во сайын на… Веськыда кö шуны, арлыда йöзыс гут моз бырöны, а том йöзыс этша. Ог тöд, мый водзö лоас татшöм олöмöн. Власьт эновтiс деревнясö важöн нин, сыысь и сиктсаяс олöны кыдзи кодi вермö. Дерт, кодыскö уськöдiс асьсö вина юöм вöсна, а кодыскö сöмын ас пондась тöждысьö и дела некутшöм абу мукöд вöсна, татшöмыс тöв кадö весиг лым тупыль оз сетны йöр пытшкысь. А-а, ог кöсйы сэсся та йылысь сёрнитны, асы, сёйöд тэчалöма, чепась да панясь, бур вок!»
Медводз гöсьт чöсмасис сола чериöн да öтпыръяöн öти-бöрся мöдöс мутшкыльтiс нёль тор. Ки ротöн чышкис вом дор, чуньяс да дöвöля лолыштiс: «Со кутшöм ас мулöн радлöмыс! Коми морт – сiйö пармаысь петлöм, а сiдзкö кыдзи сола чери да вöрса яйтöг. Вöр-ваыс вердö да удö! Ак! Чöскыд!»
«Эге-гей! Вокöйö, öнi миян томулов кутшöмкö чипсы, кока-кола, пицца, пиво нятшкöны да юöны! Дерт, öнiя ай-мам мыжаöсь, но и государстволы весьшöрö! Кутшöм нин вöр-васа сёян – сола чери да вöрса яй, кор весиг öнi мукöд сиктса «шыжбедьяс» ныр бергöдöны рöсöв чери дукысь, - гажтöма шуис Илля. – Став олöмыс гугнассис, вокöйö, кыдз и Енлы унджык пернаа мортыс оз сьöлöмсянь эскы!»
Сы костi самöвар руöн пондiс чушкыны. «Со и ай-мамлöн «брутылейныс» шыöдчис, - нюмыштiс Петыр вокыслы. – Молодеч, мый век на видзан. А öд самöварыс пöль-пöчсянь на вуджöма ай-мамлы, кор найö öтлаасьöмны. Сэсся ме чужöма ён кагаöн да шуöмны «самöварыс кодь жö «брутылейöн».
Кöзяин кыпöдiс тыра граня стопка да пернапасасис: «Вай пöминайтам ай-мамöс да став матысса бырöм рöдвужаöс. Царствие небесное!»
Петыр воча кыпöдiс, но эз ю, а шуис: «векöвöйя паметь!» Илля ньылыштiс да вöлисти казялiс, мый вокыс абу юöма.
«Петырö, а тэ нö мый? Тайö ас карöм вина, бур! – чуймöмпырысь тöлкуйтiс сiйö гöгöрвотöмысла. – Öти стопка вöсна…»
«Эн öбижайтчы, ме тшайсö гулькнитi, - лолыштiс сьöкыда морт юрнас дöвкнитöмöн. – Ме зэв важöнсянь ог ю некутшöм курыд ва, оз позь. Нинöм, нинöм, зато тшайöн казьтыла».
«Локтiгöнö ме пыр казялi, мый сиктыс ёна вежсьöма, быттьö олöмыс кусны пондöма. А мыйöн нö йöзыс занимайтчöны, кутшöм уджъяс керöны?» - юалiс Петыр да бырöдiс некымын гулькöн чашкаысь чöскыд юантор.
«Да, мый верма ме висьтавны? Кодi кыдзи олан туйвизь кутö, сiдзи и олö! Кайлы ыбö да вывсянь видзöдлы и ачыд гöгöрвоан öнiя олöмсö, - кинас вöрöдöмöн тэчис кывкöртöд татчöс олысь. – Властьлöн аслас политика, а сиктса йöзлöн аслас! Öтувъя йитöд абу! Прöста – бардак! Со ме надейтча сöмын ас вылö – гортса овмöс нуöда, вöрала да чери кыя, му вöдита, челядьöс йöзö кöсъя петкöдны, трактор кöсъя ньöбны, да рöдвуж кутны водзöвылö».
Петыр чöв ырскис мöд чашка йöла тшай да гурчкис косьмöм кöлач.
Верандасянь кылiс пырысьлöн шы и жырйö здукъяс мысти пырис киын сумка кутöмöн нывбаба. Неыджыд тушаа, сьöд юрсиа, югыдлöз синма, платтьöа да вылыс блузкаа сiйö пыр шыöдчис: «Здöрöвье гöсьтлы! Уф! Асы, зэв тэрмаси до лоö тырис».
Петыр чеччис пызан сайысь да видзаасис, а Илля тöдмöдiс: «Тайö и эм менам гöтыр Сергей Катьöй!»
Гöсьт нюмыштiс да содтiс: «Но, а ме Вань Петыр, Иллялöн ыджыд вокыс!»
Ö-йö-йö! Татшöм гöсьт миян ордын! – шензьöм нывбаба индiс мужикыслы. – А тэ нö, Илльö, мыйнö пызандöрасö абу вежöмыд да кöть дöрöмтö вежин! Зэв рад Тiянöс аддзыны да тöдмасьны. Дерт, Илля унаысь висьтавлiс Тiян йылысь да фотосерпас выйим. Медлым, ме лöсьöда тыра пызан да…»
«Энлö, энлö… Вайö ланьтöдчö…, - воча пановтiс Петыр. - Збыльвылö, менам уна кадыс абу, а пызан вылын ставыс эм, мый менам сьöлöм корис. Вайö пуксьö да нöшта недыр öтлаын пукалыштамö, сёрнитыштамö…»
Кöзяйка кывзысис да кост мысти куимöн нуöдiсны нин лöсьыд сёрни бöръя выльторъяс да лоöмторъяс йылысь. Шуны кö веськыда, медъёна варовитiс Катьöй, кодi зэв нин кужис шмонитöм нога гольны: и кыдзи Микöл Дарöй поселениеса Юралысь дорö пыралöма правда корсьны ляксьöм куйöд лятiöн, и кыдзи вöлыс бöр кокöн чужйöма сiтанö Мить Öпöньлы, мыйысь кöзяиныс матьтöма пемöсöс, и нöшта…
«Но, менам дона войтыр, меным пöра мунны, менö виччöны, - сьöкыда пычкис быть шуана кывъяс ас гöсьт. – Колö на шойнаö кайлыны ай-мамкöд сёрнитыштыны. Пасибö сьöлöмсянь нянь-солысь! Пасибö, дона вокöйö, мый ас му видзан!»
«Энлы, энлы! Зо дугды, Петырö, кольччы кöть вой кежлö! Кутшöм мунöм? – шай-паймунöм кöзяин эз вермы гöгöрвоны да кутчысис вокыслы сойбордö. – Удитан, но висьтав, кодi виччысьö, мый аски мунан. Тадзи нö кыдзи позьö?»
Петыр сывйыштiс воксö: «А зэв эськö окота кольччыны да, збыль, ог вермы. Прöстит менö!»
Гозъя колльöдiс Петырöс дзиръя сайöдз шензяна видзöдöмöн сылы бöрсяньыс.
«Петырö! Тэ обязательнö лок кор кöсъян! – горзiс Илля öвтчöмöн да синваасис. Танi тэнад гортыд! Тэ эн вунöд! Бур туй!»
Мунысь медбöрысь бергöдчылiс кисö кыпöдлöмöн, медым пыр кежлö торйöдчыны.
Бöрти Катьöй юксяс ас видзöдласöн верöсыскöд: «Меным кажитчис зэв тешкодьöн тэнад вокыд, кутшöмкö абуджык миян кодьöн и сёрниöн, и паськöмöн, и гöгöрвотöм тшук кежлö волöмöн, и весиг киöн шенасьöмöн да и кытысь «усьлi» гортас ог тöдö…»
Но Илля сöмын вочавидзис: «Быд мортлöн аслас туй!»
А Петыр шойна пытшкысь пыр корсис ай-мамлысь гуяс гижöда памятникъяс кузя. Рöдвужлöн радын орччöн куйлiны гозъялöн шойяс и öнi вошöм пиныс аддзис вежöрын бергалан налысь серпасъяс. Пидзöс лутш вылын пукалысь морт кывмöн вашкöдчис айыскöд и мамыскöд висьтасьöмöн ас йылысь да корис прöща. Бöръяпомын перйис питшöгысь гöрд из тор да муалiс айыслöн памятник улö.
Надзöник ыджыда тöвзис. Сись кодь веськыд пожöмъяс сигöртас сяма туганъясöн гажтöма шызисны. Войвывсянь тювкйины пемыд улыс кымöръяс да орласьöмöн пуркйины лöзалысь кыръяслань. Сöмын му эжлöн рöмыс вöлi важ ног веж да югыд.
Мужичöй дыркодь на сулалiс юрсö копыртöмöн да ас думъясö сетчöмöн. Сэсся чöв эновтiс шойна кыр, петiс керöс дорö кытысянь медбöрысь видзöдлiс чужан сикт вылö.

«Ме кывза ассьым Му
Ме тöда кутшöм сiйö.
Мед некод мем оз шу
Мый няйтöсь менам туйö.

Ме кыла Мулысь лов
Кор овлö сiйö шыа.
Лёк дойясысь ог пов.
Öд чужанiнö мыла.

Но, тöдö коми морт
Мый серти олан сьöмöс.
Кöть важмис ай-мам горт
Ог вунöд сiйö нэмöс.

И мед кöть кодлы ме
Ог ладмы колан мортöн.
Ме эска, сöмын Тэ
Му видзан помтöм – дортöм!...»

И кор помалiс сьöд паськöма морт ас думöн чужтöм кывбур лыддьыны бöр югзис енэжыс. А нöшта здук мысти пуяс костын вуджöртiс мужичöйлöн мыгöрыс и вошис. Быд гусяторлöн аслас гусятор, а сiдзкö тайö и эм олöмыслöн мог.

